02022O0912 — FI — 21.11.2022 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

Muutettu:









▼B

EUROOPAN KESKUSPANKIN SUUNTAVIIVAT (EU) 2022/912,

annettu 24 päivänä helmikuuta 2022,

uuden sukupolven Euroopan laajuisesta automatisoidusta reaaliaikaisesta bruttomaksujärjestelmästä (TARGET) ja suuntaviivojen 2013/47/EU (EKP/2012/27) kumoamisesta (EKP/2022/8)







I JAKSO

YLEISET SÄÄNNÖKSET

1 artikla

Kohde ja soveltamisala

TARGETissa on mahdollisuus käyttää seuraavia tilejä euromääräisten maksujen keskuspankkirahassa tapahtuvaa selvitystä varten:

a) pääasialliset rahatilit (MCA-tilit) keskuspankkien kanssa suoritettavien operaatioiden selvitystä varten;

b) reaaliaikaisille bruttomaksuille varatut rahatilit (RTGS-DCA-tilit) ja alatilit reaaliaikaisia pankkien välisiä maksuja ja asiakasmaksuja varten sekä transaktioiden selvittämiseksi liitännäisjärjestelmien (AS) kanssa;

c) liitännäisjärjestelmän tekniset tilit reaaliaikaisille bruttomaksuille (RTGS-AS- tekniset tilit), liitännäisjärjestelmän tekniset tilit TARGET-pikamaksupalvelua (TIPS) varten (TIPS-AS- tekniset tilit) ja liitännäisjärjestelmien takuurahastotilit transaktioiden selvittämiseksi liitännäisjärjestelmän kanssa;

d) TARGET2-Securities-käyttöön varatut rahatilit (T2S-DCA-tilit) arvopaperitapahtumiin liittyviä käteismaksuja varten; ja

e) TARGET-pikamaksuille varatut rahatilit (TIPS-DCA-tilit) pikamaksujen selvittämistä varten.

2 artikla

Määritelmät

Näissä suuntaviivoissa kullakin seuraavista käsitteistä on liitteessä III täsmennetty merkitys:

1) ’tilien seurantaryhmä’;

2) ’tavoitettavan BIC-koodin haltija’;

3) ’liitännäisjärjestelmä’ (AS);

4) ’liitännäisjärjestelmän takuurahastotili’ (AS-takuurahastotili);

5) ’liitännäisjärjestelmän selvitysprosessi’ (AS-selvitysprosessi);

6) ’liitännäisjärjestelmän siirtotoimeksianto’ (AS-siirtotoimeksianto);

7) ’automaattinen vakuustoiminto’;

8) ’automaattinen likviditeetin siirtotoimeksianto’;

9) ’käytettävissä oleva likviditeetti’;

10) ’pankkiryhmittymä’;

11) ’sivuliike’;

12) ’kuulutusviesti’;

13) ’pankkipäivä’ tai ’TARGET-pankkipäivä’;

14) ’BIC-koodi’;

15) ’kelpoisuuslausunto’;

16) ’käteissiirtotoimeksianto’;

17) ’keskuspankki’;

18) ’keskuspankkioperaatio’;

19) ’liitetty kansallinen keskuspankki’;

20) ’varajärjestelmä’;

21) ’luottolaitos’;

22) ’likviditeetin käyttölimiitti’ (CMB);

23) ’järjestelmien välinen selvitys’;

24) ’tiettyyn käyttöön varattu rahatili’ (DCA);

25) ’talletusmahdollisuuden korko’;

26) ’talletusmahdollisuus’;

27) ’euroalueen kansallinen keskuspankki’;

28) ’Euroopan maksuneuvoston SEPA-pikatilisiirtojärjestelmä’ tai ’SEPA-pikatilisiirtojärjestelmä’;

29) ’eurojärjestelmän keskuspankki’;

30) ’erityinen erääntymistilanne’;

31) ’takuurahastot’;

32) ’maksukyvyttömyysmenettely’;

33) ’pikamaksumääräys’;

34) ’ohjeistava osapuoli’;

35) ’päivänsisäinen luotto’;

36) ’sijoituspalveluyritys’;

37) ’tason 3 kansalliset keskuspankit’;

38) ’likviditeetin siirtotoimeksianto’;

39) ’maksuvalmiusluoton korko’;

40) ’maksuvalmiusluotto’;

41) ’mobiilitunnistehakupalvelu (MPL)’;

42) ’lähes reaaliaikainen pikamaksu’;

43) ’verkkopalvelujen tarjoaja’;

44) ’kirjaamaton käteissiirtotoimeksianto’;

45) ’osallistuja’;

46) ’maksunsaaja’;

47) ’maksaja’;

48) ’maksumääräys’

49) ’hyväksytty palautuspyyntö’;

50) ’julkisen sektorin elin’;

51) ’tavoitettava osapuoli’;

52) ’reaaliaikainen bruttomääräinen liitännäisjärjestelmän selvitysprosessi’ (RTGS-AS-selvitysprosessi);

53) ’liitännäisjärjestelmän tekninen tili reaaliaikaisille bruttomaksuille’;

54) ’palautuspyyntö’;

55) ’sääntöperusteinen likviditeetin siirtotoimeksianto’;

56) ’maksupankin tiliryhmä’;

57) ’maksupankki’;

58) ’keskeyttäminen’;

59) ’TARGET-tili’;

60) ’TARGET-osajärjestelmä’;

61) ’TARGET-koordinaattori’;

62) ’TARGET-pikamaksujen (TIPS) liitännäisjärjestelmän selvitysprosessi’ (TIPS-AS-selvitysprosessi);

63) ’liitännäisjärjestelmän tekninen tili TARGET-pikamaksuille’ (TIPS-AS- tekninen tili);

64) ’TARGET-selvityspäällikkö’;

65) ’TARGET2-Securities’ (T2S);

66) ’TARGETin tekninen toimintahäiriö’.

3 artikla

TARGET-osajärjestelmät

1. TARGET koostuu oikeudellisesti useista maksujärjestelmistä, jotka ovat TARGETin osajärjestelmiä.

2. Jokainen eurojärjestelmän keskuspankki operoi omaa TARGET-osajärjestelmäänsä.

3. Jokaisen TARGET-osajärjestelmän tulee olla nimetty järjestelmäksi Euroopan parlamentin ja neuvoston direktiivin 98/26/EY ( 1 ) täytäntöönpanemiseksi annetun sovellettavan kansallisen lainsäädännön nojalla.

4. TARGET-osajärjestelmien nimet sisältävät ainoastaan nimen ”TARGET” ja asianomaisen eurojärjestelmän keskuspankin tai eurojärjestelmän keskuspankin jäsenvaltion nimen tai lyhenteen. EKP:n TARGET-osajärjestelmää kutsutaan nimellä TARGET-ECB.

4 artikla

Niiden jäsenvaltioiden kansallisten keskuspankkien liittäminen, joiden rahayksikkö ei ole euro

Niiden jäsenvaltioiden kansalliset keskuspankit, joiden rahayksikkö ei ole euro, voidaan liittää TARGETiin ainoastaan, jos ne tekevät sopimuksen eurojärjestelmän keskuspankkien kanssa. Tällaisessa sopimuksessa täsmennetään, että liitetyt kansalliset keskuspankit noudattavat näitä suuntaviivoja, ellei molemminpuolisesti sovita tarkoituksenmukaisista täsmennyksistä ja muutoksista.

5 artikla

EKPJ:n sisäiset transaktiot

Euroopan keskuspankkijärjestelmän (EKPJ) sisäiset euromääräiset transaktiot käsitellään TARGETissa lukuun ottamatta maksuja, jotka soveltuvin osin käsitellään kahden keskuspankin väliseen sopimukseen perustuen kirjeenvaihtajatilien kautta.

6 artikla

Eurojärjestelmän sisäiset velvoitteet ja saamiset

1. Käteissiirtotoimeksiantojen kirjaaminen eri TARGET-osajärjestelmien osallistujien välillä lasketaan automaattisesti yhteen ja oikaistaan siten, että niistä muodostuu kullekin euroalueen kansalliselle keskuspankille yksi velvoite tai saaminen suhteessa EKP:hen eurojärjestelmän keskuspankkien välisen sopimuksen mukaisesti. Kunkin euroalueen keskuspankin velvoite tai saaminen suhteessa EKP:hen oikaistaan kirjanpitoa varten päivittäin käyttäen asianomaisen euroalueen keskuspankin kirjanpidossa olevien TARGET-tilien päivän lopun saldojen deltaa.

2. Kukin euroalueen kansallinen keskuspankki pitää kirjanpitoa ja raportointia varten tiliä, johon merkitään sen oman TARGET-osajärjestelmän ja muiden TARGET-osajärjestelmien välisten käteissiirtotoimeksiantojen kirjaamisesta johtuva velvoite tai saaminen suhteessa EKP:hen.

3. EKP avaa kullekin euroalueen kansalliselle keskuspankille tilinpidossaan tilin, jonka avulla kuvataan kunkin euroalueen kansallisen keskuspankin velvoite tai saaminen suhteessa EKP:hen päivän päättyessä.







II JAKSO

HALLINNOINTI

7 artikla

Hallinnointitasot

1. TARGETin hallinnointi perustuu kolmitasoiseen hallinnointijärjestelyyn, jota koskevat säännökset eivät kuitenkaan rajoita Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 8 artiklan soveltamista. EKP:n neuvostolle (taso 1), tason 2 tekniselle ja toiminnalliselle hallinnointielimelle sekä tason 3 kansallisille keskuspankeille annettavat tehtävät vahvistetaan liitteessä II.

2. EKP:n neuvosto on vastuussa TARGETin ohjauksesta, hallinnoinnista ja valvonnasta. Tasolle 1 annetut tehtävät kuuluvat EKP:n neuvoston yksinomaiseen toimivaltaan.

3. Eurojärjestelmän keskuspankit ovat EKPJ:n perussäännön 12.1 artiklan kolmannen alakohdan mukaisesti vastuussa tason 2 tehtävistä EKP:n neuvoston määrittelemän yleisen viitekehyksen mukaisesti. EKP:n neuvosto on perustanut tason 2 elimen, jonka tehtäväksi eurojärjestelmän keskuspankit antavat tiettyjä TARGETia koskevia teknisiä ja toiminnallisia hallinnointitehtäviä.

4. Eurojärjestelmän keskuspankit huolehtivat järjestelyistä omalta osaltaan tekemällä asianmukaisia sopimuksia.

5. Tason 3 kansalliset keskuspankit ovat EKPJ:n perussäännön 12.1 artiklan kolmannen alakohdan mukaisesti vastuussa tason 3 tehtävistä EKP:n neuvoston määrittelemän yleisen viitekehyksen mukaisesti.

6. Tason 3 kansalliset keskuspankit tekevät eurojärjestelmän keskuspankkien kanssa sopimuksia tason 3 kansallisten keskuspankkien vastuulle kuuluvien palvelujen toimittamisesta. Tällaiset sopimukset kattavat tarvittaessa myös liitetyt kansalliset keskuspankit.

7. Eurojärjestelmän, joka on T2S-palvelujen tarjoaja, ja eurojärjestelmän keskuspankkien, jotka ovat omien kansallisten TARGET-osajärjestelmiensä operaattoreita, on tehtävä sopimus T2S-DCA-tilien hallinnointiin liittyvistä palveluista, joita ensin mainittu tarjoaa viimeksi mainitulle. Tällaiset sopimukset kattavat tarvittaessa myös liitetyt kansalliset keskuspankit.







III JAKSO

TARGETIN OPEROINTI

8 artikla

Järjestelmän tukitoiminto

Kukin eurojärjestelmän keskuspankki perustaa järjestelmän tukitoiminnon ja ylläpitää sitä tuen tarjoamiseksi kansallisen TARGET-osajärjestelmänsä osallistujille. Tukitoiminnon on oltava toiminnassa vähintään klo 7.00 ja 18.15 välisenä aikana Keski-Euroopan aikaa (CET). Toiminta-aikaa pidennetään klo 18.30 (CET) saakka eurojärjestelmän vähimmäisvarantojen pitoajanjakson viimeisenä päivänä.

9 artikla

TARGETiin osallistumista koskevat yhdenmukaistetut säännöt

1. Kukin euroalueen kansallinen keskuspankki hyväksyy järjestelyt, joilla pannaan täytäntöön liitteessä I vahvistetut TARGETiin osallistumista koskevat yhdenmukaistetut säännöt ja joissa täsmennetään, että niissä käytetyillä, liitteessä III luetelluilla termeillä on se merkitys, joka niille annetaan liitteessä III. Nämä järjestelyt koskevat yksinomaan asianomaisen euroalueen kansallisen keskuspankin ja sen osallistujien välistä, TARGET-tilin avaamista ja operointia koskevaa suhdetta.

2. Eurojärjestelmän keskuspankit eivät saa 20 päivästä marraskuuta 2023 lähtien näiden suuntaviivojen soveltamisalaan kuuluvien palvelujen tarjoamiseksi avata TARGETiin osallistumisen kelpoisuusehdot täyttäville osallistujille muita tilejä kuin TARGET-tilejä, seuraavia poikkeuksia lukuun ottamatta: a) TARGETiin osallistumista koskevien yhdenmukaistettujen sääntöjen liitteessä I olevan I osan 4 artiklan 2 kohdassa lueteltujen osallistujien tilit; b) tilit, joilla varoja pidetään päivänsisäisesti yksinomaan käteisvarojen palautuksia ja nostoja varten; c) tilit, joita käytetään jäädytettyjen varojen tai kolmannen osapuolen asemassa olevan velkojan hyväksi pantattujen varojen tai Euroopan keskuspankin asetuksen (EU) 2021/378 (EKP/2021/1) ( 2 ) 3 artiklan 1 kohdan d alakohdassa tarkoitettujen varojen säilyttämiseen; d) tilit, joita käyttävät kansallisten keskuspankkien operoimien järjestelmien osallistujat ja joita käytetään SEPA-pikatilisiirtojen sääntökirjan mukaisten pikamaksujen selvittämiseen.

3. EKP hyväksyy TARGET-ECB:n säännöt panemalla täytäntöön liitteessä I vahvistetut TARGETiin osallistumista koskevat yhdenmukaistetut säännöt seuraavin poikkeuksin: a) TARGET-ECB tarjoaa selvitys- ja toimituspalveluja selvitysyhteisöille, mukaan lukien Euroopan talousalueen (ETA) ulkopuolelle sijoittautuneet yhteisöt, ainoastaan, jos toimivaltainen viranomainen valvoo niitä ja EKP:n neuvosto on hyväksynyt niiden pääsyn TARGET-ECB-osajärjestelmään b) TARGET-ECB-osajärjestelmässä ei ole mahdollisuutta päivänsisäiseen luottoon eikä automaattiseen vakuustoimintoon.

4. Eurojärjestelmän keskuspankkien TARGETiin osallistumista koskevat yhdenmukaistettujen sääntöjen täytäntöön panemiseksi hyväksymät yleiset järjestelyt julkaistaan.

5. Eurojärjestelmän keskuspankit voivat pyytää poikkeuksia TARGETiin osallistumista koskevista yhdenmukaistetuista säännöistä kansallisen lainsäädännön rajoitusten perusteella. EKP:n neuvosto tarkastelee tällaisia pyyntöjä tapauskohtaisesti ja myöntää tarvittaessa poikkeukset.

6. Ellei asianomaisessa valuuttasopimuksessa toisin määrätä, EKP voi määrittää asianmukaiset edellytykset liitteessä I olevan I osan 4 artiklan 2 kohdan e alakohdassa tarkoitettujen yhteisöjen osallistumiselle TARGETiin.

7. Eurojärjestelmän keskuspankit eivät saa sallia yhteisön olevan tavoitettavan BIC-koodin haltijana tai tavoitettavana osapuolena TARGET-osajärjestelmässään, jos kyseinen yhteisö toimii sellaisen TARGET-tilin haltijan välityksellä, joka on jonkin jäsenvaltion kansallinen keskuspankki, mutta ei ole eurojärjestelmän keskuspankki eikä liitetty kansallinen keskuspankki.

8. Eurojärjestelmän keskuspankit eivät rekisteröi tavoitettavien BIC-koodien haltijoita, jotka ovat kelpoisia osallistumaan TARGETiin liitteessä I olevan I osan 4 artiklan mukaisesti, lukuun ottamatta niiden omia sivuliikkeitä ja liitteessä I olevan I osan 4 artiklan 2 kohdan a ja b alakohdassa lueteltuja yhteisöjä.

9. Liitännäisjärjestelmään liittyviä sääntöjä lukuun ottamatta eurojärjestelmän keskuspankit eivät sovella TARGETiin osallistumisen yhteydessä muita kuin TARGETiin osallistumista koskevissa yhdenmukaistetuissa säännöissä vahvistettuja sääntöjä. TARGETin käytöstä tai TARGETiin liittyvissä tilanteissa ei veloiteta muita kuin liitteen I lisäyksessä VI vahvistettuja maksuja, lukuun ottamatta maksuja, jotka veloitetaan kansallisen keskuspankin yhteishallinnoimaan MCA-tiliin liittyvistä palveluista (liitteessä I olevan II osan 2 artiklan mukaisesti), jos eurojärjestelmän keskuspankki tarjoaa näitä palveluja. MCA-tiliä yhteishallinnoiva eurojärjestelmän keskuspankki noudattaa kustannusten kattamisen periaatetta, kun se vahvistaa näistä palveluista veloittamansa maksut, ja veloittaa vähintään näistä palveluista aiheutuvat kustannukset kokonaisuudessaan.

10. Poiketen siitä, mitä 9 kohdassa säädetään, eurojärjestelmän keskuspankit voivat vahvistaa täydentäviä sääntöjä TARGET-tileille, jotka on avattu käteisvakuudeksi annettujen varojen tai vakuussammioon kuuluvien varojen pitämiseksi.

10 artikla

Päivänsisäinen luotto – automaattinen vakuustoiminto

1. Euroalueen kansalliset keskuspankit voivat myöntää osallistujalle päivänsisäistä luottoa. Päivänsisäistä luottoa voidaan myöntää vain osallistujan ensisijaiselle MCA-tilille ja vain sellaisten järjestelyjen mukaisesti, joilla pannaan täytäntöön liitteessä I olevassa II osassa vahvistetut päivänsisäisen luoton myöntämistä koskevat säännöt. Päivänsisäistä luottoa ei myönnetä osallistujalle, jonka kelpoisuus osallistua vastapuolena eurojärjestelmän rahapoliittisiin operaatioihin on keskeytetty tai irtisanottu.

2. Euroalueen kansalliset keskuspankit tarjoavat sellaisen osallistujan pyynnöstä, jolla on oikeus käyttää päivänsisäistä luottoa, automaattisen vakuustoiminnon T2S-DCA-tileille sillä edellytyksellä, että tämä tehdään liitteessä I olevassa IV osassa vahvistettujen automaattista vakuustoimintoa koskevien sääntöjen mukaisesti.

3. Oikeutta päivänsisäiseen luottoon tai automaattiseen vakuustoimintoon ei ole osallistujilla, jotka ovat Euroopan unionin neuvoston tai jäsenvaltioiden hyväksymien sellaisten rajoittavien toimenpiteiden kohteena, joista määrätään perussopimuksen 65 artiklan 1 kohdan b alakohdassa, 75 artiklassa tai 215 artiklassa ja joiden täytäntöönpano ei asianomaisen euroalueen keskuspankin, joka on ilmoittanut asiasta EKP:lle, mielestä ole sovitettavissa yhteen TARGETin sujuvan toiminnan kanssa.

4. Euroalueen kansalliset keskuspankit voivat myöntää liitännäisjärjestelmälle päivänsisäistä luottoa liitteessä I olevan II osan 10 artiklan 2 kohdan d alakohdan mukaisesti edellyttäen, että sitä koskevat järjestelyt on toimitettu EKP:n neuvostolle etukäteen ja EKP:n neuvosto on hyväksynyt ne.

5. Euroalueen kansalliset keskuspankit voivat myöntää yön yli -luottoa tietyille hyväksyttäville keskusvastapuolille liitteessä I olevan II osan 10 artiklan 5 kohdan mukaisin ehdoin ja edellyttäen, että pyyntö on toimitettu EKP:n neuvostolle etukäteen ja EKP:n neuvosto on hyväksynyt sen.

6. EKP:n neuvosto voi asianomaisen euroalueen kansallisen keskuspankin ehdotuksesta vapauttaa liitteessä I olevan II osan 10 artiklan 2 kohdan b alakohdassa tarkoitetut valtiokonttorit vaatimuksesta tarjota riittävä vakuus ennen päivänsisäisen luoton saamista.

7. Jos euroalueen kansallinen keskuspankki päättää keskeyttää tai irtisanoa osallistujan oikeuden saada päivänsisäistä luottoa tai käyttää automaattista vakuustoimintoa tai rajoittaa näitä oikeuksia liitteessä I olevan II osan 13 artiklan 1 kohdan c alakohdan tai liitteessä I olevan IV osan 11 artiklan mukaisesti varovaisuussyistä, sen on välittömästi ilmoitettava asiasta kirjallisesti EKP:lle ja muille euroalueen kansallisille keskuspankeille sekä liitetyille kansallisille keskuspankeille. EKP:n neuvosto päättää tarvittaessa toimenpiteiden yhdenmukaisesta täytäntöönpanosta kaikissa TARGET-osajärjestelmissä.

8. Jos vastapuoli on tilapäisesti tai pysyvästi suljettu rahapolitiikan välineiden käytön ulkopuolelle tai sen osallistumista on rajoitettu varovaisuussyistä tai muutoin Euroopan keskuspankin suuntaviivojen (EU) 2015/510 (EKP/2014/60) ( 3 ) 158 artiklan täytäntöönpanemiseksi annettujen kansallisten säännösten mukaisesti, asianomaisen euroalueen kansallisen keskuspankin on päivänsisäisen luoton käytön osalta pantava kyseinen päätös täytäntöön asianomaisen euroalueen kansallisen keskuspankin soveltamien sopimus- tai sääntelyjärjestelyjen mukaisesti.

9. Jos euroalueen kansallinen keskuspankki päättää keskeyttää tai irtisanoa eurojärjestelmän rahapolitiikan vastapuolen oikeuden saada päivänsisäistä luottoa tai käyttää automaattista vakuustoimintoa tai rajoittaa näitä oikeuksia liitteessä I olevan II osan 13 artiklan 3 kohdan tai liitteessä I olevan IV osan 11 artiklan mukaisesti, tällainen päätös ei tule voimaan ennen kuin EKP:n neuvosto on hyväksynyt sen.

10. Euroalueen kansallinen keskuspankki voi 9 kohdasta poiketen kiireellisissä tapauksissa välittömästi keskeyttää eurojärjestelmän rahapoliittisten operaatioiden vastapuolen mahdollisuuden saada päivänsisäistä luottoa ja/tai käyttää automaattista vakuustoimintoa. Tällaisissa tapauksissa asianomainen euroalueen kansallinen keskuspankki tekee asiasta välittömästi kirjallisen ilmoituksen EKP:n neuvostolle. EKP:n neuvostolla on valtuudet kumota euroalueen kansallisen keskuspankin toimenpide. Jos EKP:n neuvosto ei kuitenkaan lähetä euroalueen kansalliselle keskuspankille kumoamisilmoitusta 10 pankkipäivän kuluessa siitä, kun EKP on vastaanottanut ilmoituksen, EKP:n neuvoston on katsottava hyväksyneen euroalueen kansallisen keskuspankin toimenpiteen.

11. EKP:n neuvosto voi päättää luopua liitteessä I olevan II osan 12 artiklan 4 kohdassa vahvistettujen seuraamusten määräämisestä tai alentaa niiden määrää, jos kyseisen yhteisön päivän lopun velkasaldo johtuu ylivoimaisesta esteestä ja/tai TARGETin teknisestä toimintahäiriöstä, sellaisena kuin tekninen toimintahäiriö on määritelty liitteessä III.

11 artikla

Liitännäisjärjestelmiä koskevat lisäehdot

1. Sen lisäksi, mitä 9 artiklan 1–9 kohdassa säädetään, asianomaisen eurojärjestelmän keskuspankin ja liitännäisjärjestelmän, mukaan lukien eurojärjestelmän keskuspankkien ylläpitämät liitännäisjärjestelmät, väliseen suhteeseen sovelletaan seuraavaa:

2. Eurojärjestelmän keskuspankit tarjoavat varojensiirtopalveluja keskuspankkirahassa liitännäisjärjestelmille, jotka toimivat tässä ominaisuudessa. Nämä palvelut tarjotaan käyttäen joko a) TIPS-AS-selvitysprosessia, joka tukee ainoastaan SEPA-pikatilisiirtojärjestelmän maksujen tai lähes reaaliaikaisten pikamaksujen kirjaamista liitännäisjärjestelmän kirjanpidossa; tai b) RTGS-AS-selvitysprosessia kaikissa muissa tapauksissa.

3. Eurojärjestelmän keskuspankit voivat poikkeuksellisesti ja liitteessä II tarkoitetun tason 2 elimen hyväksynnän saatuaan hyväksyä, että liitännäisjärjestelmä käyttää RTGS-DCA-tiliä, lukuun ottamatta SEPA-pikatilisiirtojärjestelmään kuuluvien pikamaksujen kirjaamista. Lupahakemuksen tulee sisältää liitännäisjärjestelmän perusteltu pyyntö. Jos pyyntö hyväksytään, sovelletaan liitteen I lisäyksessä VI olevan 4 kohdan mukaista hinnoittelua.

4. Kukin eurojärjestelmän keskuspankki avaa pyynnöstä alatilin jokaiselle maksupankille, jolle se pitää RTGS-DCA-tiliä, kun maksupankin liitännäisjärjestelmä osallistuu joko kyseisen eurojärjestelmän kansallisen keskuspankin TARGET-osajärjestelmään tai muuhun TARGET-osajärjestelmään.

5. Eurojärjestelmän keskuspankit voivat liitteessä I mainittujen ehtojen lisäksi asettaa liitännäisjärjestelmälle TARGETiin osallistumiseksi ehtoja, jotka liittyvät a) toiminnan jatkuvuuteen ja varajärjestelyihin; b) TARGET-tilillä pidettäviin varoihin kohdistuvan oikeuden luonteeseen, jos varat eivät ole osa liitännäisjärjestelmän omaisuutta; c) liitännäisjärjestelmän pitämiin tai sen puolesta pidettyihin TARGET-tileihin kohdistuviin keskuspankkien pantti- ja kuittausoikeuksiin; d) kertyneiden korkojen perimiseen ja jakamiseen; e) liitännäisjärjestelmää tai liitännäisjärjestelmän maksupankkeja koskeviin sääntelyvaatimuksiin (mukaan lukien yleisvalvonta ja ulkomaisten sääntelyviranomaisten soveltamat vaatimukset); f) tietojenvaihtoon eurojärjestelmän politiikkalinjausten noudattamisen varmistamiseksi.

6. Eurojärjestelmän keskuspankit vaihtavat keskenään tietoja kaikista liitännäisjärjestelmän selvitysprosessin aikaisista merkittävistä tapahtumista.

12 artikla

Rahoitus ja kustannusmenetelmä

1. EKP:n neuvosto vahvistaa säännöt, joita sovelletaan TARGETin rahoittamiseen.

2. EKP:n neuvosto määrittää TARGETin hinnoittelurakenteen eurojärjestelmän yhteistä kustannusmetodologiaa käyttäen.

13 artikla

Turvallisuutta koskevat säännökset

Eurojärjestelmän keskuspankkien on noudatettava EKP:n neuvoston täsmentämiä toimenpiteitä, joissa vahvistetaan TARGETiin sovellettavat turvallisuusperiaatteet ja turvallisuusvaatimukset sekä kontrollit, myös kyberuhkien sietokyvyn ja tietoturvan osalta.

14 artikla

Tilintarkastusta koskevat säännöt

Tilintarkastusta koskevat arvioinnit suoritetaan EKP:n neuvoston EKPJ:n sisäisen tarkastuksen periaatteissa vahvistamien periaatteiden ja järjestelyjen mukaisesti.

15 artikla

Keskeyttämiseen tai irtisanomiseen liittyvät velvoitteet

1. Eurojärjestelmän keskuspankit irtisanovat välittömästi ilman irtisanomisaikaa tai keskeyttävät osallistujan oikeuden osallistua asianomaiseen TARGET-osajärjestelmään, jos a) osallistujaa koskeva maksukyvyttömyysmenettely pannaan vireille tai b) osallistuja ei enää täytä pääsyehtoja kyseiseen TARGET-osajärjestelmään osallistumiseksi.

2. Jos eurojärjestelmän keskuspankki keskeyttää tai irtisanoo osallistujan oikeuden osallistua TARGET-järjestelmään 1 kohdan mukaisesti tai 17 artiklan mukaisesti varovaisuussyistä, se ilmoittaa asiasta välittömästi kaikille muille eurojärjestelmän keskuspankeille ja antaa seuraavat tiedot: a) osallistujan nimi ja BIC-koodi, b) tiedot, joiden perusteella euroalueen kansallinen keskuspankki teki päätöksensä, mukaan lukien asianomaiselta valvontaviranomaiselta saadut tiedot tai lausunnot, c) valittu toimenpide ja sen ehdotettu soveltamisaikataulu. Kukin eurojärjestelmän keskuspankki antaa tällaista osallistujaa koskevia tietoja toisen eurojärjestelmän keskuspankin niitä pyytäessä, mukaan lukien tiedot osallistujalle osoitetuista käteissiirtotoimeksiannoista.

3. Eurojärjestelmän keskuspankki, joka on irtisanonut tai keskeyttänyt osallistujan oikeuden osallistua TARGET-osajärjestelmäänsä 1 kohdan mukaisesti, on vastuussa muihin eurojärjestelmän keskuspankkeihin nähden, jos se a) myöhemmin hyväksyy sellaisille osallistujille osoitettujen käteissiirtotoimeksiantojen kirjauksen, joiden osallistumisoikeuden se on keskeyttänyt tai irtisanonut, tai b) ei noudata 1 ja 2 kohdassa täsmennettyjä velvoitteita.

4. Eurojärjestelmän keskuspankki, joka on 1 kohdan a alakohdan mukaisesti keskeyttänyt osallistujan oikeuden osallistua TARGET-osajärjestelmäänsä, käsittelee kyseiseltä osallistujalta saapuvia käteissiirtotoimeksiantoja ainoastaan kyseisen osallistujan edustajien – myös toimivaltaisen viranomaisen tai tuomioistuimen nimittämien edustajien, esim. osallistujan pesänhoitajan – toimeksiannon taikka toimivaltaisen viranomaisen tai tuomioistuimen sellaisen täytäntöönpanokelpoisen päätöksen nojalla, jossa ohjeistetaan, miten maksuja on käsiteltävä. Eurojärjestelmän keskuspankin on hylättävä kaikki sellaisen osallistujan TIPS-DCA-tililtä lähtevät käteissiirtotoimeksiannot, jonka osallistuminen on keskeytetty.

16 artikla

Menettely päätettäessä TARGET-osallistumishakemuksen hylkäämisestä varovaisuussyistä

Jos eurojärjestelmän keskuspankki hylkää varovaisuussyistä TARGETiin liittymistä koskevan hakemuksen liitteessä I olevan I osan 5 artiklan 5 kohdan c alakohdan mukaisesti, kyseisen eurojärjestelmän keskuspankin on viipymättä ilmoitettava hylkäämisestä muille eurojärjestelmän keskuspankeille.

17 artikla

Menettely, kun oikeus osallistua TARGETiin, saada päivänsisäistä luottoa tai käyttää automaattista vakuustoimintoa keskeytetään tai irtisanotaan tai kun näitä oikeuksia rajoitetaan varovaisuussyistä

1. Jos euroalueen kansallinen keskuspankki päättää, että osallistujan oikeus saada päivänsisäistä luottoa tai käyttää automaattista vakuustoimintoa keskeytetään tai irtisanotaan tai näitä oikeuksia rajoitetaan varovaisuussyistä liitteessä I olevan II osan 13 artiklan 1 kohdan tai liitteessä I olevan IV osan 11 artiklan nojalla, tai jos euroalueen keskuspankki päättää keskeyttää tai irtisanoa osallistujan oikeuden osallistua TARGETiin liitteessä I olevan I osan 25 artiklan 2 kohdan e alakohdan nojalla, päätöksen on tultava voimaan samanaikaisesti kaikissa TARGET-osajärjestelmissä siinä määrin kuin se on mahdollista.

2. Euroalueen kansallinen keskuspankki antaa jäsenvaltionsa toimivaltaisille valvontaviranomaisille ripeästi 15 artiklan 2 kohdassa tarkoitetut tiedot ja pyytää niitä jakamaan tiedot sellaisten muiden jäsenvaltioiden valvontaviranomaisten kanssa, joissa osallistujalla on tytäryhtiö tai sivuliike. Ottaen huomioon 1 kohdan nojalla tehdyn päätöksen, muut euroalueen kansalliset keskuspankit ryhtyvät tarkoituksenmukaisiin toimiin ja ilmoittavat toimistaan ripeästi EKP:lle.

3. EKP:n johtokunta voi ehdottaa EKP:n neuvostolle päätöksiä, joilla varmistetaan 1 ja 2 kohdan nojalla tehtyjen toimenpiteiden yhdenmukainen täytäntöönpano.

4. Niiden euroalueen jäsenvaltioiden kansalliset keskuspankit, joissa päätös on pantava täytäntöön, ilmoittavat osallistujalle päätöksestä sekä ryhtyvät tarpeellisiin täytäntöönpanotoimiin.

18 artikla

Eurojärjestelmän keskuspankkien yhteistyömenettely hallinnollisia tai rajoittavia toimenpiteitä sovellettaessa

Liitteessä I olevan I osan 29 artiklan 3 kohdan täytäntöönpanon yhteydessä

1. eurojärjestelmän keskuspankki antaa ripeästi kaikille keskuspankeille, joihin asia voi vaikuttaa, kaikki tiedot, jotka se saa ehdotetun käteissiirtotoimeksiannon yhteydessä, lukuun ottamatta likviditeetin siirtotoimeksiantoja saman osallistujan eri tilien välillä;

2. eurojärjestelmän keskuspankki, joka saa osallistujalta tositteen siitä, että toimivaltaiselle viranomaiselle on tehty ilmoitus tai että siltä on saatu lupa, välittää nämä tositteet ripeästi muille maksajan tai maksunsaajan maksupalvelutarjoajana toimiville keskuspankeille soveltuvin osin,

3. eurojärjestelmän keskuspankki, joka toimii maksajan maksupalveluntarjoajana, ilmoittaa tämän jälkeen ripeästi maksajalle, että se voi tehdä asianomaisen käteissiirtotoimeksiannon TARGETiin.

19 artikla

Toiminnan jatkuvuus ja varajärjestelyt

1. TARGETin normaaliin toimintaan vaikuttavan tapahtuman ilmetessä asianomainen eurojärjestelmän keskuspankki ilmoittaa asiasta välittömästi TARGET-koordinaattorille, joka päättää yhdessä asianomaisen eurojärjestelmän keskuspankin TARGET-selvityspäällikön kanssa, mihin toimiin ryhdytään.

2. Eurojärjestelmän keskuspankit ilmoittavat liitteen I lisäyksessä IV olevassa 2.4, 3.3 tai 4.2 kohdassa tarkoitetusta osallistujaan liittyvästä häiriöstä TARGET-koordinaattorille viimeistään 30 minuutin kuluessa häiriön alkamisesta tai ensi tilassa heti häiriön havaitsemisen jälkeen, jos tällainen häiriö saattaa vaikuttaa TARGETin toimintaan tai aiheuttaa systeemisen riskin tai jos eurojärjestelmän keskuspankit ovat nimenneet osallistujan kriittiseksi osallistujaksi EKP:n verkkosivuilla säännöllisesti päivitettyjen ja julkaistujen kriteerien perusteella.

3. Poikkeuksellisissa olosuhteissa eurojärjestelmän keskuspankit voivat päättää muuttaa TARGETin toiminta-aikataulua muun muassa liitännäisjärjestelmään vaikuttavan häiriön vuoksi. Tällaisen päätöksen tekevät eurojärjestelmän keskuspankit yhdessä.

4. Jos on kyse muista tapahtumista, jotka saattavat vaikuttaa TARGETin normaaliin toimintaan, asianomainen eurojärjestelmän keskuspankki seuraa ja hallinnoi tällaisia tapahtumia estääkseen niiden heijastumisen TARGETin moitteettomaan toimintaan.

5. Eurojärjestelmän keskuspankit pitävät yllä yhteyden varajärjestelmään.

20 artikla

Vaatimusten käsittely TARGETin korvausjärjestelmässä

1. Ellei EKP:n neuvosto päätä toisin, liitteen I lisäyksessä II täsmennettyä korvausmenettelyä hallinnoidaan tämän artiklan mukaisesti.

2. Korvausvaatimuksen esittäneen osallistujan keskuspankki tekee korvausvaatimusta koskevan alustavan arvioinnin ja on arviointinsa osalta yhteydessä osallistujaan. Muut asianomaiset keskuspankit avustavat keskuspankkia tarvittaessa vaatimusten arvioinnissa. Kyseinen keskuspankki ilmoittaa EKP:lle ja kaikille muille asianomaisille keskuspankeille mahdollisimman pian saatuaan tiedon vireillä olevista vaatimuksista.

3. Vaatimuksen esittäneen osallistujan keskuspankin on yhdeksän viikon kuluessa TARGETin teknisestä toimintahäiriöstä laadittava alustava arviointiraportti, joka sisältää keskuspankin arvion esitetyistä vaatimuksista, ja toimitettava se EKP:lle ja kaikille muille asianomaisille keskuspankeille.

4. Saatuaan alustavan arviointikertomuksen EKP:n neuvosto tekee viiden viikon kuluessa lopullisen arvioinnin esitetyistä vaatimuksista ja päättää asianomaisille osallistujille tehtävistä korvaustarjouksista. EKP ilmoittaa lopullisen arvioinnin tuloksesta asianomaisille keskuspankeille viiden pankkipäivän kuluessa lopullisen arvioinnin valmistumisesta. Kyseiset keskuspankit ilmoittavat ripeästi osallistujilleen lopullisen arvioinnin tuloksen ja korvaustarjouksen yksityiskohdat soveltuvin osin, sekä liittävät ilmoitukseen kirjelomakkeen tarjouksen hyväksymistä varten.

5. Keskuspankit ilmoittavat kahden viikon kuluessa liitteen I lisäyksessä II olevan 4 kohdan d alakohdassa tarkoitetun määräajan päättymisestä EKP:lle ja muille asianomaisille keskuspankeille, mitkä korvaustarjoukset on hyväksytty ja mitkä hylätty.

6. Keskuspankit ilmoittavat EKP:lle niiden osallistujien esittämistä vaatimuksista, joita TARGETin korvausjärjestelmä ei kata mutta jotka liittyvät TARGETin tekniseen toimintahäiriöön.

21 artikla

TARGETin teknisestä toimintahäiriöstä johtuvien menetysten käsittely

1. TARGETin teknisen toimintahäiriön sattuessa sovelletaan seuraavia sääntöjä: a) Maksajan puolella mikä tahansa keskuspankki, johon maksaja on tehnyt talletuksen, saa taloudellista voittoa, jonka määrä vastaa eurojärjestelmän perusrahoitusoperaatioiden koron ja talletusmahdollisuuden koron välistä erotusta, sovellettuna TARGETin teknisen toimintahäiriön aikana eurojärjestelmän talletusmahdollisuuden käytön marginaalilisäykseen ja enintään toteutumattomien käteissiirtotoimeksiantojen määrään. Jos maksajalle on jäänyt korkoa tuottamattomia ylijäämävaroja, taloudellisen voiton määrä vastaa eurojärjestelmän perusrahoitusoperaatioiden korkoa, sovellettuna TARGETin teknisen toimintahäiriön aikana korkoa tuottamattomiin ylijäämävaroihin ja enintään toteutumattomien käteissiirtotoimeksiantojen määrään. b) Maksunsaajan puolella keskuspankki, jolta maksunsaaja on ottanut lainaa maksuvalmiusluottoa käyttäen, saa taloudellista voittoa, jonka määrä vastaa maksuvalmiusluoton koron ja eurojärjestelmän perusrahoitusoperaatioiden koron välistä erotusta, sovellettuna TARGETin teknisen toimintahäiriön aikana maksuvalmiusluoton käytön marginaalilisäykseen ja enintään toteutumattomien käteissiirtotoimeksiantojen määrään.

2. EKP:n saaman taloudellisen voiton määrä vastaa a) liitettyihin kansallisiin keskuspankkeihin liittyviä tuottoja, jotka syntyvät näiden liitettyjen kansallisten keskuspankkien päivän lopun saldojen erilaisesta korosta suhteessa EKP:hen ja b) sakkokorkoa, jonka EKP saa liitetyiltä kansallisilta keskuspankeilta aina silloin, kun jokin näistä liitetyistä kansallisista keskuspankeista perii osallistujalta sakkoa sen vuoksi, että se ei ole maksanut päivänsisäistä luottoa takaisin ajoissa, kuten eurojärjestelmän keskuspankkien ja liitettyjen kansallisten keskuspankkien välisessä sopimuksessa on määrätty.

3. Keskuspankit kokoavat yhteen edellä 1 ja 2 kohdassa tarkoitetut taloudelliset voitot, ja yhteenlaskettu sammioitu määrä käytetään korvausten maksamiseen niille keskuspankeille, joille on aiheutunut kustannuksia osallistujille maksettujen korvausten vuoksi. Keskuspankeille jääneet taloudelliset voitot tai osallistujille maksetuista korvauksista keskuspankeille aiheutuneet kustannukset jaetaan eurojärjestelmän keskuspankkien kesken EKP:n pääoman jakoperusteen mukaisessa suhteessa.

22 artikla

Alatileihin liittyvät vakuusoikeudet ja eurojärjestelmän sisäinen takuu

1. RTGS-AS-selvitysprosessiin C liittyvien liitännäisjärjestelmän siirtotoimeksiantojen kirjaamista varten eurojärjestelmän keskuspankki, joka on avannut alatilejä RTGS-DCA-tiliensä haltijoille, varmistaa, että tällaisilla alatileillä olevia saldoja (mukaan lukien saldon lisäys tai vähennys, joka johtuu järjestelmien välisten maksujen hyvittämisestä alatilille tai veloittamisesta alatililtä tai likviditeetin siirtotoimeksiantojen hyvittämisestä alatilille) sillä hetkellä, kun liitännäisjärjestelmä aloittaa selvityssyklin, voidaan käyttää ainoastaan kyseiseen RTGS-AS-selvitysprosessiin C liittyvien liitännäisjärjestelmän siirtotoimeksiantojen kirjaamiseen. Edellä sanotulla ei ole vaikutusta asianomaista RTGS-DCA-tilin haltijaa koskeviin maksukyvyttömyysmenettelyihin eikä mihinkään tällaisen RTGS-DCA-tilin haltijan alatileihin liittyviin yksittäisiin täytäntöönpanotoimiin.

2. Kun likviditeettiä siirretään RTGS-DCA-tilin haltijan alatilille ja eurojärjestelmän keskuspankki ei ole liitännäisjärjestelmän keskuspankki, kyseinen eurojärjestelmän keskuspankki, saatuaan ensin ilmoituksen liitännäisjärjestelmältä (syklin aloitus -sanomalla), vahvistaa alatilillä olevan saldon kyseiselle liitännäisjärjestelmälle ja takaa tällä tavoin liitännäisjärjestelmän keskuspankille maksun vahvistetun saldon määrään saakka. Tällainen liitännäisjärjestelmälle annettava saldon vahvistus merkitsee myös liitännäisjärjestelmän keskuspankin oikeudellisesti sitovaa tahdonilmaisua siitä, että se takaa liitännäisjärjestelmälle maksun vahvistetun saldon määrään saakka. Vahvistamalla saldon lisäyksen tai vähennyksen, joka johtuu järjestelmien välisten liitännäisjärjestelmien siirtotoimeksiantojen hyvittämisestä alatilille tai veloittamisesta alatililtä tai likviditeettisiirtojen hyvittämisestä alatilille, sekä eurojärjestelmän keskuspankki, joka ei ole liitännäisjärjestelmän keskuspankki, että liitännäisjärjestelmän keskuspankki ilmaisevat hyväksyvänsä takuun lisäyksen tai vähennyksen maksun määrän mukaisesti. Molemmat takuut ovat peruuttamattomia, ehdottomia ja heti vaadittaessa maksettavia (payable on first demand). Molemmat takuut lakkaavat, kun liitännäisjärjestelmä ilmoittaa (syklin lopetus -sanomalla) kirjauksen loppuunviedyksi.







IV JAKSO

SIIRTYMÄ- JA LOPPUSÄÄNNÖKSET

23 artikla

Riitojen ratkaiseminen ja sovellettava lainsäädäntö

1. Jos eurojärjestelmän keskuspankkien välille syntyy näihin suuntaviivoihin liittyvä erimielisyys, asianomaiset osapuolet pyrkivät ratkaisemaan riidan EKPJ:n sisäisen riitojenratkaisumenettelyä koskevan yhteisymmärryspöytäkirjan mukaisesti.

2. Poiketen 1 kohdasta EKP:n neuvosto ratkaisee riidan, jos tason 2 ja tason 3 välistä tehtävänjakoa koskevaa riitaa ei voida ratkaista asianomaisten osapuolten välisellä sopimuksella.

3. Jos kyseessä on 1 kohdassa tarkoitetun kaltainen riita, osapuolten oikeudet ja velvollisuudet määräytyvät ensisijaisesti näissä suuntaviivoissa vahvistettujen sääntöjen ja menettelyjen mukaisesti. TARGET-osajärjestelmien välisiä käteissiirtotoimeksiantoja koskevissa riidoissa sovelletaan lisäksi täydentävästi sen jäsenvaltion lainsäädäntöä, jossa maksunsaajan eurojärjestelmän keskuspankin kotipaikka sijaitsee, sillä edellytyksellä, että tämä ei ole ristiriidassa näiden suuntaviivojen kanssa.

24 artikla

Suuntaviivojen 2013/47/EU (EKP/2012/27) kumoaminen

▼M1

1. Suuntaviivat EKP/2012/27 kumotaan 20 päivästä maaliskuuta 2023.

▼B

2. Kumottuihin suuntaviivoihin tehtyjen viittausten katsotaan koskevan näitä suuntaviivoja.

25 artikla

Voimaantulo ja täytäntöönpano

1. Nämä suuntaviivat tulevat voimaan päivänä, jona ne annetaan tiedoksi niiden jäsenvaltioiden kansallisille keskuspankeille, joiden rahayksikkö on euro.

▼M1

2. Eurojärjestelmän keskuspankit noudattavat näitä suuntaviivoja 20 päivästä maaliskuuta 2023.

▼B

3. ►M1 ◄ Ne antavat näihin toimenpiteisiin liittyvät asiakirjat ja toteutustavat EKP:lle tiedoksi viimeistään 19 päivänä huhtikuuta 2022. Niiden jäsenvaltioiden kansalliset keskuspankit, joiden rahayksikkö on euro, toteuttavat tarvittavat toimenpiteet noudattaakseen näitä suuntaviivoja ja soveltaakseen niitä 20 päivästä maaliskuuta 2023.Ne antavat näihin toimenpiteisiin liittyvät asiakirjat ja toteutustavat EKP:lle tiedoksi viimeistään 19 päivänä huhtikuuta 2022.

26 artikla

Erinäiset säännökset ja siirtymäsäännökset

1. Edellä 25 artiklan 2 kohdassa mainittuna päivänä osallistujan a) TARGET2:n PM-tilien saldot siirretään asianomaisille MCA-tileille osallistujan ilmoittamalla tavalla; b) TARGET2:n TIPS-DCA-tileistä tulee TIPS-DCA-tilejä; c) TARGET2:n T2S-DCA-tileistä tulee T2S-DCA-tilejä; d) TARGET2:n teknisistä tileistä, TARGET2:n TIPS-AS-teknisistä tileistä ja liitännäisjärjestelmän selvitysprosesseja varten käytettävistä TARGET2-takuurahastotileistä tulee RTGS-AS- teknisiä tilejä, TIPS-AS- teknisiä tilejä ja liitännäisjärjestelmän takuurahastotilejä; e) kotitilien saldot siirretään osallistujan asianomaille MCA-tileille osallistujan täsmentämällä tavalla.

2. Osallistujille ei pidä aiheutua tappiota tai voittoa saldojen siirtämisestä edellä 1 kohdan mukaisesti.

3. Suuntaviivojen 2013/47/EU (EKP/2012/27) 6 artiklan mukaiset eri TARGET2-osajärjestelmien osallistujien välisten maksujen selvittämisestä johtuvat eurojärjestelmän sisäiset velvoitteet kirjataan edelleen TARGETiin näiden suuntaviivojen 6 artiklan mukaisesti.

4. Sen estämättä, mitä liitteessä I olevan I osan 5 artiklan 1 kohdan d ja e alakohdassa säädetään, eurojärjestelmän keskuspankkien suuntaviivojen 2013/47/EU (EKP/2012/27) 13 artiklan tai suuntaviivojen 2013/47/EU (EKP/2012/27) liitteessä II olevan 8 artiklan 2 kohdan, liitteessä IIA olevan 6 artiklan 2 kohdan ja liitteessä IIB olevan 6 artiklan 2 kohdan nojalla pyytämät kelpoisuus- ja maalausunnot pysyvät voimassa näitä suuntaviivoja sovellettaessa.

5. Sen estämättä, mitä liitteessä I olevan II osan 10 artiklan 2 kohdan d alakohdassa säädetään, päivänsisäinen luotto, jonka EKP:n neuvosto on myöntänyt suuntaviivojen 2013/47/EU (EKP/2012/27) liitteessä III olevan 2 kohdan e alakohdan ehtojen mukaisesti, säilyy edelleen voimassa.

6. Suuntaviivojen 2013/47/EU (EKP/2012/27) liitteessä II olevan 1 artiklan mukaisen ”ryhmittymän” määritelmän mukaisia ja EKP:n neuvoston tunnustamia ryhmittymiä pidetään edelleen pankkiryhmittyminä ja ne hyväksytään sellaisiksi näitä suuntaviivoja sovellettaessa.

27 artikla

Osoitus, täytäntöönpanotoimet ja raportointi tasolle 1

1. Nämä suuntaviivat on osoitettu kaikille eurojärjestelmän keskuspankeille.

2. EKP:n neuvostolle on toimitettava vuosittain tasolta 2 kertomus, joka sisältää tiedot, jotka EKP:n neuvosto tarvitsee täyttääkseen sille kuuluvat tason 1 velvollisuudet.









LIITE I

TARGETIIN OSALLISTUMISTA KOSKEVAT YHDENMUKAISTETUT SÄÄNNÖT

I OSA

Yleiset ehdot ja säännöt

1 artikla

Soveltamisala

Tässä I osassa täsmennettyjä ehtoja ja sääntöjä sovelletaan [lisää keskuspankin nimi]n ja sen osallistujien väliseen suhteeseen TARGET-[lisää keskuspankki/maan tunnus]-osajärjestelmässä. Tämän liitteen II, III, IV, V, VI ja VII osassa vahvistettuja ehtoja ja sääntöjä sovelletaan, jos osallistujat valitsevat yhden tai useamman kyseisissä osissa kuvatun tilin ja tällaiset tilit on myönnetty niille. Tämän liitteen I-VII osassa vahvistetuista ehdoista ja säännöistä käytetään näissä suuntaviivoissa yhteisesti nimitystä ”yhdenmukaistetut säännöt” tai ”säännöt”.

2 artikla

Lisäykset

1. Seuraavat lisäykset ovat näiden sääntöjen erottamaton osa: Lisäys I: Käteissiirtotoimeksiantojen käsittelyä koskevat tekniset määrittelyt Lisäys II: TARGET-korvausjärjestelmä Lisäys III: Kelpoisuus- ja maalausuntojen ohjeet Lisäys IV: Toiminnan jatkuvuus ja varajärjestelyt Lisäys V: TARGET-aikataulu Lisäys VI: Maksutaulukko Lisäys VII: Tietoturvaa ja toiminnan jatkuvuuden hallintaa koskevat vaatimukset [Lisäys VIII: Lisätään tarvittaessa: Luettelo suuntaviivojen liitteessä III olevista määritelmistä]

2. Jos jonkin lisäyksen sisällön ja näiden sääntöjen jonkin muun säännöksen sisällön välillä havaitaan ristiriitoja tai epäjohdonmukaisuuksia, sovelletaan jälkimmäistä.

3 artikla

TARGETin yleinen kuvaus

1. TARGET muodostuu useista juridisesti erillisistä TARGET-osajärjestelmistä, jotka kukin ovat järjestelmiä sen sovellettavan kansallisen lainsäädännön mukaan, jolla direktiivi 98/26/EY on pantu täytäntöön.

2. TARGET koostuu euromääräisiä maksuja välittävistä, katteensiirron keskuspankkirahassa suorittavista maksujärjestelmistä, ja se tarjoaa keskitettyjä likviditeetinhallintapalveluja, maksujen reaaliaikaisen ja bruttomääräisen katteensiirron palveluja sekä liitännäisjärjestelmän selvitykseen ja katteensiirtoon liittyviä palveluja, ja mahdollistaa arvopaperien toimitukseen ja pikamaksujen suorittamiseen liittyvät käteismaksut.

3. TARGET tarjoaa a) MCA-tilejä keskuspankkioperaatioiden selvitystä varten; b) RTGS-DCA-tilejä suurten maksujen reaaliaikaista bruttomääräistä selvitystä varten sekä tarvittaessa alatilejä liitännäisjärjestelmän selvitystä varten; c) T2S-DCA-tilejä arvopaperiselvitykseen liittyviä käteismaksuja varten; d) TIPS-DCA-tilejä pikamaksujen kirjaamista varten; e) seuraavia tilejä liitännäisjärjestelmien selvitystä varten: i) RTGS-AS- tekniset tilit; ii) AS-takuurahastotilit; ja iii) TIPS-AS- tekniset tilit.

Jokainen tili TARGET-[lisää keskuspankin nimi]ssa yksilöidään yksilöllisellä tilinumerolla, joka koostuu lisäyksessä I olevassa 2 kohdassa kuvatuista osatekijöistä.

4 artikla

Pääsyehdot

1. Seuraavan tyyppiset yhteisöt voidaan pyynnöstä hyväksyä TARGET-[lisää keskuspankin/maan tunnus]n osallistujiksi: a) unionissa tai ETA:ssa perustetut luottolaitokset myös silloin, kun ne toimivat unionissa tai ETA:ssa perustetun sivuliikkeen välityksellä, b) ETA:n ulkopuolella perustetut luottolaitokset edellyttäen, että ne toimivat unionissa tai ETA:ssa perustetun sivuliikkeen välityksellä, c) jäsenvaltioiden kansalliset keskuspankit ja EKP,

sillä edellytyksellä, että a ja b alakohdassa tarkoitetut yhteisöt eivät ole Euroopan unionin neuvoston tai jäsenvaltioiden hyväksymien sellaisten rajoittavien toimenpiteiden kohteena, joista säädetään perussopimuksen 65 artiklan 1 kohdan b alakohdassa, 75 artiklassa tai 215 artiklassa ja joiden täytäntöönpano ei [lisää keskuspankin nimi]n mielestä, kun se on ilmoittanut asiasta EKP:lle, ole sovitettavissa yhteen TARGETin sujuvan toiminnan kanssa.

2. [Lisää keskuspankin nimi] voi harkintansa mukaan hyväksyä seuraavat yhteisöt osallistujiksi: a) jäsenvaltioiden keskus- tai aluehallinnon valtiokonttorit; b) jäsenvaltioiden julkisen sektorin elimet, joilla on lupa pitää asiakastilejä; c) i) unionissa tai ETA:ssa perustetut sijoituspalveluyritykset myös silloin, kun ne toimivat unionissa tai ETA:ssa perustetun sivuliikkeen välityksellä; ja ii) ETA:n ulkopuolella perustetut sijoituspalveluyritykset edellyttäen, että ne toimivat unionissa tai ETA:ssa perustetun sivuliikkeen välityksellä; d) liitännäisjärjestelmiä hoitavat yhteisöt, jotka toimivat tässä ominaisuudessa; ja e) luottolaitokset tai mitkä tahansa a–d alakohdassa mainittujen yhteisöjen kaltaiset yhteisöt edellyttäen, että ne on perustettu maassa, jonka kanssa unioni on tehnyt valuuttasopimuksen, jonka mukaan valuuttasopimuksessa täsmennetyt ehdot täyttäville yhteisöille sallitaan pääsy unionin maksujärjestelmiin edellyttäen, että kyseisessä maassa sovellettava lainsäädäntö vastaa asiaa koskevaa unionin lainsäädäntöä.

5 artikla

Hakemusmenettely

1. Voidakseen tulla TARGET-[lisää keskuspankin nimi/maan tunnus]-osallistujaksi, 4 artiklan 1 kohdassa tarkoitetun hyväksyttävän yhteisön tai 4 artiklan 2 kohdan mukaisen yhteisön, jonka [lisää keskuspankin nimi] voi hyväksyä, on täytettävä seuraavat vaatimukset: a) TARGET-[lisää keskuspankin/maan tunnus]-osajärjestelmään kytkeytymistä ja käteissiirtotoimeksiantojen järjestelmään toimittamista varten tarvittavan tietoteknisen infrastruktuurin asentaminen, hallinnointi, operointi ja valvonta sekä kyseisen infrastruktuurin turvallisuuden varmistaminen. Tämän edellytyksen täyttämiseksi hakija voi käyttää kolmansia osapuolia, mutta täysi vastuu säilyy hakijalla; b) [lisää keskuspankin nimi]n edellyttämien testien läpäiseminen; c) jos hakemus koskee RTGS-DCA-tiliä, T2S-DCA-tiliä tai TIPS-DCA-tiliä, yhteisöllä on myös oltava tai sen on avattava MCA-tili [lisää keskuspankin nimi]ssa; d) kelpoisuuslausunnon toimittaminen lisäyksessä III määritetyssä muodossa, ellei [lisää keskuspankin nimi] ole jo saanut tällaisessa kelpoisuuslausunnossa toimitettavia tietoja ja kuvauksia muussa yhteydessä; e) maalausunnon toimittaminen lisäyksessä III määritetyssä muodossa 4 artiklan 1 kohdan b alakohdassa ja 4 artiklan 2 kohdan c alakohdan ii alakohdassa mainittujen yhteisöjen osalta, ellei [lisää keskuspankin nimi] ole jo saanut tällaisessa maalausunnossa toimitettavia tietoja ja kuvauksia muussa yhteydessä; f) jos hakemus koskee TIPS-DCA-tiliä, yhteisö on sitoutunut SEPA-pikatilisiirtojen sääntökirjan noudattamiseen allekirjoittamalla sitä koskevan sopimuksen (SEPA Instant Credit Transfer Adherence Agreement); g) jos hakemus koskee TIPS-AS- teknistä tiliä, osoitus siitä, että yhteisö on toimittanut Euroopan maksuneuvostolle (EPC) ilmoituskirjeen, josta käy ilmi sen aikomus olla SEPA-pikatilisiirtojen sääntökirjan mukainen selvitys- ja toimitusjärjestelmä.

2. Hakijoiden on toimitettava hakemus [lisää keskuspankin nimi]lle sekä liitettävä hakemukseen vähintään seuraavat asiakirjat/tiedot: a) [lisää keskuspankin nimi]n käyttämät viitetietolomakkeet täytettyinä, b) kelpoisuuslausunto, jos [lisää keskuspankin nimi] sitä edellyttää, ja maalausunto, jos [lisää keskuspankin nimi] sitä edellyttää; c) jos hakemus koskee TIPS-DCA-tiliä, osoitus siitä, että yhteisö noudattaa SEPA-pikatilisiirtojen sääntökirjaa; d) jos hakemus koskee TIPS-AS-selvitysprosessin käyttöä, osoitus siitä, että yhteisö on toimittanut EPC:lle ilmoituskirjeen, josta käy ilmi sen aikomus olla SEPA-pikatilisiirtojen sääntökirjan mukainen selvitys- ja toimitusjärjestelmä. e) jos hakija nimeää maksuasiamiehen, osoitus siitä, että maksuasiamies on antanut suostumuksensa tehtävässä toimimiselle.

3. Hakijoiden, jotka ovat jo TARGET-osallistujia ja hakevat i) III osassa (RTGS-DCA-tilit); ii) IV osassa (T2S-DCA-tilit); iii) V osassa (TIPS-DCA-tilit); iv) VI osassa (RTGS-DCA- tekniset tilit); ja/tai v) VII osassa (TIPS-AS- tekniset tilit) kuvattua uutta tiliä, on noudatettava edellä 1 ja 2 kohdan säännöksiä siltä osin kuin ne ovat merkityksellisiä hakemuksen mukaisen uuden tilin kannalta.

4. [Lisää keskuspankin nimi] voi myös pyytää mitä tahansa lisätietoja, joita se katsoo tarvitsevansa tehdäkseen päätöksen TARGET-tilin avaamista koskevasta hakemuksesta.

5. [Lisää keskuspankin nimi] hylkää hakemuksen, jos a) hakija ei ole 4 artiklan 1 kohdassa tarkoitettu hyväksyttävä yhteisö tai yhteisö, jonka [lisää keskuspankin nimi] voi hyväksyä 4 artiklan 2 kohdan mukaisesti; b) yksi tai useampi 1 kohdassa mainituista osallistumiselle asetetuista vaatimuksista ei täyty, ja/tai c) [lisää keskuspankin nimi]n arvion mukaan osallistuminen vaarantaisi TARGET-[lisää keskuspankin/maan tunnus]n tai minkä tahansa muun TARGET-osajärjestelmän vakauden, luotettavuuden tai turvallisuuden tai [lisää asianomainen kansallinen laki]ssa sekä Euroopan keskuspankkijärjestelmän ja Euroopan keskuspankin perussäännössä määriteltyjen [lisää keskuspankin nimi]n tehtävien hoidon, tai siihen liittyy riskejä vakaussyistä.

6. [Lisää keskuspankin nimi] on annettava päätös hakemuksesta tulla TARGET-[lisää keskuspankin nimi/maan tunnus]n osallistujaksi hakijalle tiedoksi kuukauden kuluessa siitä, kun [lisää keskuspankin nimi] vastaanotti osallistumista koskevan hakemuksen. Jos [lisää keskuspankin nimi] pyytää lisätietoja 4 kohdan nojalla, päätös on annettava tiedoksi kuukauden kuluessa siitä, kun [lisää keskuspankin nimi] vastaanotti kyseiset tiedot hakijalta. Hylkäävä päätös on perusteltava.

6 artikla

Osallistujat

1. Osallistujilla, jotka eivät ole liitännäisjärjestelmiä, on oltava vähintään yksi MCA-tili [lisää keskuspankin nimi]ssa, ja niillä voi olla myös yksi tai useampi RTGS-DCA-tili, T2S-DCA-tili ja/tai TIPS-DCA-tili [lisää keskuspankin nimi]ssa.

2. Liitännäisjärjestelmään, joka käyttää RTGS-AS-selvitysprosesseja tai TIPS-AS-selvitysprosessia, sovelletaan tässä osassa sekä VI tai VII osassa vahvistettuja ehtoja ja sääntöjä. Niillä voi olla yksi tai useampi MCA-tili, T2S-DCA-tili ja poikkeustapauksissa [lisää keskuspankin nimi]n hyväksyessä yksi tai useampi RTGS-DCA-tili, lukuun ottamatta SEPA-pikatilisiirtojen sääntökirjan mukaisten pikamaksujen selvittämistä. Jos liitännäisjärjestelmällä on RTGS-DCA-tili tai T2S-DCA-tili, sillä on myös oltava vähintään yksi MCA-tili [lisää keskuspankin nimi]ssa. Jos liitännäisjärjestelmällä on yksi tai useampi MCA-tili, RTGS-DCA-tili tai T2S-DCA-tili, sovelletaan myös näiden sääntöjen vastaavia osia.

7 artikla

Muiden yhteisöjen kuin osallistujan pääsy osallistujan tilille

1. Osallistuja voi antaa yhdelle tai useammalle nimeämälleen yhteisölle pääsyn TARGET-tileilleen käteissiirtotoimeksiantojen toimittamista ja muiden toimien suorittamista varten, siinä määrin kuin se on teknisesti mahdollista.

2. Osallistujan 1 kohdan mukaisesti nimeämien yhteisöjen toimittamien käteissiirtotoimeksiantojen tai vastaanottamien varojen katsotaan olevan kyseisen osallistujan itsensä toimittamia tai vastaanottamia.

3. Osallistujaa sitovat tällaiset käteissiirtotoimeksiannot ja kaikki muut 1 kohdassa tarkoitetun yhteisön tai yhteisöjen toteuttamat toimet riippumatta kyseisen osallistujan ja tällaisen yhteisön välisten sopimus- tai muiden järjestelyjen sisällöstä tai mahdollisesta noudattamatta jättämisestä.

8 artikla

Laskutus

1. [Lisää keskuspankin nimi]n on yksilöitävä liitteen VI mukaiset laskutettavat erät ja kohdistettava kukin niistä osallistujalle, jolta kyseinen laskutettava erä on peräisin.

2. Liitännäisjärjestelmän lähettämästä käteissiirtotoimeksiannosta tai vastaanotetusta käteissiirrosta perittävät maksut, riippumatta siitä, käytetäänkö RTGS-AS-selvitysprosessia vai RTGS-DCA-tiliä, laskutetaan yksinomaan kyseiseltä liitännäisjärjestelmältä.

3. Edellä 7 artiklassa tarkoitettujen nimettyjen yhteisöjen sekä osallistujan puolesta toimivien keskuspankkien toteuttamien toimien tuottamat laskutettavat erät kohdistetaan osallistujalle.

4. [Lisää keskuspankin nimi] laatii osallistujalle erilliset laskut seuraavissa osissa kuvatuista palveluista: i) III osa (RTGS-DCA-tilit); ii) IV osa (T2S-DCA-tilit); iii) V osa (TIPS-DCA-tilit); iv) VI osa (RTGS-AS-selvitysprosessit); ja v) VII osa (TIPS-AS-selvitysprosessi).

5. [Lisää keskuspankin nimi] kirjaa kunkin laskun osallistujan MCA-tilin suoraveloituksena, paitsi jos osallistuja on nimennyt toisen osallistujan TARGETiin maksuasiamieheksi (joka voi olla TARGET-[lisää keskuspankin/maan tunnus]ssa tai muussa osajärjestelmässä) ja antanut ohjeen [lisää keskuspankin nimi]lle kyseisen maksuasiamiehen MCA-tilin veloittamisesta. Tällainen ohje ei vapauta osallistujaa velvoitteestaan maksaa kutakin laskua.

6. Jos maksuasiamies on nimetty, osallistuja toimittaa [lisää keskuspankin nimi]lle osoituksen siitä, että maksuasiamies on antanut suostumuksensa tässä tehtävässä toimimiseen.

7. Tätä artiklaa sovellettaessa kutakin liitännäisjärjestelmää kohdellaan erillisenä, vaikka kahta tai useampaa niistä operoisi sama oikeushenkilö, ja riippumatta siitä, onko liitännäisjärjestelmä nimetty direktiivin 98/26/EY mukaisesti. Jos kyse on liitännäisjärjestelmästä, jota ei ole nimetty direktiivin 98/26/EY mukaisesti, se on yksilöitävä liitännäisjärjestelmäksi seuraavien kriteerien perusteella: a) kyseessä on muodollinen järjestely, joka perustuu sopimukseen tai lainsäädäntöön (esim. osallistujien ja järjestelmän ylläpitäjän välinen sopimus), b) siinä on useita jäseniä, c) sillä on yhteiset säännöt ja vakioidut järjestelyt, ja d) sen tarkoituksena on osallistujien välisten maksujen ja/tai arvopaperien selvitys, nettoutus ja/tai kirjaaminen.

9 artikla

Laskutusryhmät

1. [Lisää keskuspankin nimi]n on osallistujan pyynnöstä perustettava laskutusryhmä, jotta sen jäsenet voivat hyötyä RTGS-DCA-tileihin sovellettavasta alenevasta hinnoittelusta. Laskutusryhmään voi kuulua ainoastaan samaan pankkiryhmittymään kuuluvia RTGS-DCA-tilien haltijoita yhdestä tai useammasta TARGET-osajärjestelmästä.

2. [Lisää keskuspankin nimi]n on RTGS-DCA-tilin haltijan pyynnöstä lisättävä kyseinen RTGS-DCA-tilin haltija tai poistettava se laskutusryhmästä, joka voi olla TARGET-[lisää keskuspankin/maan tunnus]-osajärjestelmässä tai muussa TARGET-osajärjestelmässä. RTGS-DCA-tilin haltijan on ilmoitettava tällaisesta pyynnöstä kaikille muille laskutusryhmän jäsenille ennen sen esittämistä.

3. Laskutusryhmään kuuluvia RTGS-DCA-tilien haltijoilta laskutetaan erikseen 8 artiklan mukaisesti.

10 artikla

[Lisää keskuspankin nimi]n ja osallistujien velvollisuudet

1. [Lisää keskuspankin nimi] tarjoaa näiden sääntöjen II, III, IV, V, VI ja VII osassa kuvattuja palveluja osallistujille, jotka ovat valinneet ja joille on myönnetty kyseisissä osissa tarkoitettu tili. Mikäli muualla näissä säännöissä ei toisin määrätä tai laissa edellytetä, [lisää keskuspankin nimi]n on käytettävä kaikkia siltä kohtuudella edellytettäviä keinoja täyttääkseen näiden sääntöjen mukaiset velvoitteensa, mutta se ei takaa lopputulosta.

2. [Lisää keskuspankin nimi] on näissä säännöissä tarkoitettu palvelujen tarjoaja. Tason 3 kansallisten keskuspankkien toimenpiteet ja laiminlyönnit katsotaan [lisää keskuspankin nimi]n toimenpiteiksi ja laiminlyönneiksi, joista se vastaa 22 artiklan mukaisesti. Näissä säännöissä tarkoitettu osallistuminen ei luo sopimussuhdetta osallistujien ja tason 3 kansallisten keskuspankkien välille, kun tällainen keskuspankki toimii tason 3 kansallisen keskuspankin ominaisuudessa. Näiden sääntöjen mukaisiin palveluihin liittyvät toimeksiannot, viestit, sanomat ja tiedot, jotka osallistuja saa TARGETista tai lähettää TARGETiin, katsotaan saaduiksi [lisää keskuspankin nimi]lta tai lähetetyiksi [lisää keskuspankin nimi]lle.

3. Osallistuja maksaa [lisää keskuspankin nimi]lle maksut 8 artiklan mukaisesti.

4. Osallistujan on varmistettava, että se on teknisesti liitetty TARGET-[lisää keskuspankin/maan tunnus]-osajärjestelmään lisäyksessä V esitetyn TARGET-aikataulun mukaisesti. Tämä velvoite voidaan täyttää 7 artiklassa tarkoitetun nimetyn yhteisön avulla.

5. Osallistuja vahvistaa ja vakuuttaa [lisää keskuspankin nimi]lle, ettei näiden sääntöjen mukaisten velvollisuuksien täyttäminen riko osallistujaan sovellettavia lakeja, asetuksia tai hallinnollisia määräyksiä eikä osallistujaa sitovia sopimuksia.

6. Osallistujan on maksettava mahdollisesti sovellettavat leimaverot tai muut asiakirjoihin liittyvät verot tai maksut sekä muut mahdolliset kustannukset, joita osallistujalle aiheutuu TARGET-tilin avaamisesta, ylläpitämisestä tai sulkemisesta.

11 artikla

Yhteistyö ja tiedonvaihto

1. Täyttäessään velvollisuuksiansa ja käyttäessään oikeuksiansa näiden sääntöjen mukaisesti [lisää keskuspankin nimi] ja osallistujat tekevät tiivistä yhteistyötä TARGET-[lisää keskuspankin/maan tunnus]-osajärjestelmän vakauden, luotettavuuden ja turvallisuuden turvaamiseksi. Niiden on annettava toisilleen kaikki tarvittavat tiedot ja asiakirjat kunkin osapuolen näiden sääntöjen mukaisten velvollisuuksien täyttämiseksi ja oikeuksien käyttämiseksi, sanotun kuitenkaan rajoittamatta pankkisalaisuuteen liittyviä velvoitteita.

2. [Lisää keskuspankin nimi] on velvollinen perustamaan erityisen asiakastukipisteen ja ylläpitämään sitä auttaakseen osallistujia järjestelmän käyttöön liittyvissä ongelmatilanteissa.

3. Ajantasaiset tiedot kunkin palvelun toimintatilasta ovat saatavilla TARGET-tietojärjestelmässä (TIS) EKP:n verkkosivustolla pidettävällä, sitä varten varatulla verkkosivulla.

4. [Lisää keskuspankin nimi] voi lähettää osallistujille järjestelmän kannalta merkityksellisiä viestejä joko kuulutusviestillä, tai jos tämä tapa ei ole käytettävissä, mitä tahansa muuta viestintävälinettä käyttäen.

5. Osallistujien on päivitettävä viitetietolomakkeensa nopeasti ja toimitettava [lisää keskuspankin nimi]lle uudet viitetietolomakkeet. Osallistujien on tarkistettava sellaisten niitä koskevien tietojen paikkansapitävyys, jotka [lisää keskuspankin nimi] on tallentanut TARGET-[lisää keskuspankin/maan tunnus]-osajärjestelmään.

6. Osallistuja valtuuttaa [lisää keskuspankin nimi]n ilmoittamaan tason 3 kansallisille keskuspankeille kaikki osallistujaan liittyvät tiedot, joita tason 3 kansalliset keskuspankin tarvitsevat, noudattaen tason 3 kansallisten keskuspankkien ja eurojärjestelmän keskuspankkien välisiä sopimuksia, jotka koskevat tason 3 kansallisten keskuspankkien toimittamia palveluja.

7. Osallistujien on ilman aiheetonta viivästystä ilmoitettava [lisää keskuspankin nimi]lle oikeuskelpoisuutensa muutokset sekä sellaiset lainsäädännölliset muutokset, jotka vaikuttavat osallistujia koskevaan maalausuntoon sisältyviin seikkoihin, kuten lisäyksen III toimintaohjeissa on vahvistettu.

8. [Lisää keskuspankin nimi] voi milloin tahansa pyytää 5 artiklan 1 kohdan d ja e alakohdassa tarkoitettujen maalausuntojen tai kelpoisuuslausuntojen päivittämistä tai uusimista.

9. Jos osallistujaa koskee erityinen erääntymistilanne tai jos siihen kohdistetaan Euroopan parlamentin ja neuvoston direktiivissä 2014/59/EU ( 4 ) tai missä tahansa muussa vastaavassa sovellettavassa lainsäädännössä tarkoitettuja kriisinratkaisu- tai kriisinhallintatoimia, sen on ilmoitettava asiasta välittömästi [lisää keskuspankin nimi]lle.

12 artikla

Tilien korko

1. MCA-tilien, DCA-tilien ja alatilien korko on nolla prosenttia tai talletusmahdollisuuden korko sen mukaan, kumpi on alempi, ellei niillä pidetä jotakin seuraavista eristä: a) vähimmäisvarannot; b) varantovelvoitteen ylittävät talletukset; c) Euroopan keskuspankin suuntaviivojen (EU) 2019/671 (EKP/2019/7) ( 5 ) 2 artiklan 5 kohdassa määritellyt valtiontalletukset.

Vähimmäisvarantotalletusten tapauksessa korko lasketaan ja maksetaan soveltaen neuvoston asetusta (EY) N:o 2531/98 ( 6 ) ja asetusta (EU) 2021/378 (EKP/2021/1).

Varantovelvoitteen ylittävien talletusten tapauksessa korko lasketaan ja maksetaan soveltaen Euroopan keskuspankin päätöstä (EU) 2019/1743 (EKP/2019/31) ( 7 ).

Valtiontalletusten tapauksessa korkoon sovelletaan suuntaviivojen (EU) 2019/671 (EKP/2019/7) 4 artiklassa vahvistettuja valtiontalletuksiin liittyviä säännöksiä.

2. TIPS-AS- teknisellä tilillä tai RTGS-AS- teknisellä tilillä liitännäisjärjestelmän selvitysprosessia D varten pidetyille yön yli -saldoille ja takuurahastoille, mukaan lukien liitännäisjärjestelmän takuurahastotilillä olevat varat, maksetaan talletusmahdollisuuden korkoa.

13 artikla

Tilien hallinnointi

1. Osallistujien on seurattava ja hallinnoitava tileillään olevaa likviditeettiä lisäyksessä V vahvistetun TARGET-aikataulun mukaisesti ja suoritettava transaktiotason täsmäytys vähintään kerran päivässä. Tämä velvoite voidaan täyttää 7 artiklassa tarkoitetun nimetyn yhteisön avulla.

2. Osallistujan on käytettävä [lisää keskuspankin nimi]n tarjoamia välineitä tilien täsmäyttämiseksi, erityisesti päivittäistä tiliotetta, joka annetaan kunkin osallistujan käyttöön. Tämä velvoite voidaan täyttää 7 artiklassa tarkoitetun nimetyn yhteisön avulla.

3. Osallistujien on välittömästi ilmoitettava [lisää keskuspankin nimi]lle, jos jokin niiden tileistä ei täsmää.

14 artikla

Vähimmäisvarannot

1. Vähimmäisvarantovelvoitteen alaisen osallistujan pyynnöstä [lisää keskuspankin nimi] merkitsee yhden tai useamman kyseiselle osallistujalle kuuluvan MCA- tai DCA-tilin TARGET-[lisää keskuspankin/maan tunnus]-osajärjestelmässä tiliksi, jota pidetään vähimmäisvarantovelvoitteiden täyttämiseksi.

2. Vähimmäisvarantovelvoitteiden täyttämiseksi – jos velvoitetta sovelletaan osallistujaan – otetaan huomioon kyseisen osallistujan [lisää keskuspankin nimi]ssa olevien kaikkien tätä tarkoitusta varten merkittyjen tilien päivän lopun saldojen summa.

15 artikla

Vähimmäis- ja enimmäismäärät

1. Osallistuja voi asettaa vähimmäis- ja enimmäismäärät MCA- tai DCA-tililleen.

2. Osallistuja voi halutessaan valita ilmoitusten vastaanottamisen siltä varalta, että vähimmäismäärä alittuu tai enimmäismäärä ylittyy. Lisäksi osallistuja voi MCA- tai RTGS-DCA-tilien osalta valita, että alitus tai ylitys käynnistää sääntöperusteisen likviditeetin siirtotoimeksiannon.

3. Likviditeetin siirtotoimeksiannon kirjaaminen ei käynnistä tarkistusta siitä, onko vähimmäismäärä alittunut tai enimmäismäärä ylittynyt.

16 artikla

Tilien valvontaryhmä

1. MCA-tilin haltija voi perustaa yhden tai useamman tilien valvontaryhmän, jonka tarkoituksena on valvoa useiden MCA- tai DCA-tilien likviditeettiä, ja siitä tulee perustamansa tilien valvontaryhmän johtava osapuoli.

2. Osallistuja voi lisätä minkä tahansa TARGET-[lisää keskuspankin/maan tunnus]ssa tai muussa TARGET-osajärjestelmässä avatun MCA- tai DCA-tilin yhteen tai useampaan tilien valvontaryhmään ja siten liittyä kyseisen tilien valvontaryhmän jäseneksi. Tilien valvontaryhmän jäsen voi milloin tahansa käynnistää tilinsä poistamisen kyseisestä tilien valvontaryhmästä. Osallistujan on ilmoitettava tilien valvontaryhmän johtavalle osapuolelle ennen tilin lisäämistä kyseiseen valvontaryhmään tai tilin poistamista valvontaryhmästä.

3. Ainoastaan tilien valvontaryhmän johtava osapuoli voi tarkastella kaikkien kyseiseen tilien valvontaryhmään sisällytettyjen tilien saldoja.

4. Johtava osapuoli voi poistaa tilien valvontaryhmän ja ilmoittaa siitä muille tilien valvontaryhmän jäsenille ennen sen poistamista.

17 artikla

Käteissiirtotoimeksiantojen hyväksyminen ja hylkääminen

1. [Lisää keskuspankin nimi]n katsotaan hyväksyneen osallistujan lähettämän käteissiirtotoimeksiannon, jos a) siirtosanoma on lisäyksessä I kuvattujen TARGETin teknisten vaatimusten mukainen; b) sanoma on lisäyksessä I kuvattujen muotoa koskevien sääntöjen ja edellytysten mukainen; c) sanoma läpäisee lisäyksessä I kuvatun kaksoiskirjausten tarkistamisen; d) osallistujan keskuspankilta on saatu nimenomainen suostumus tapauksissa, joissa maksajan osallistuminen on keskeytetty tilin tai tilien veloittamisen osalta tai maksunsaajan osallistuminen on keskeytetty tilin tai tilien hyvittämisen osalta; e) osallistujan tili on sisällytetty VI osan 1 artiklan 7 kohdan mukaisesti liitännäisjärjestelmän pyytämään maksupankin tiliryhmään tapauksissa, joissa käteissiirtotoimeksianto tehdään osana RTGS-AS-selvitysprosessia; ja f) liitännäisjärjestelmä on VI osan 9 artiklan mukaisesti osa järjestelmien välistä selvitysjärjestelyä, jos kyse on järjestelmien välisestä selvityksestä osana RTGS-AS-selvitysprosessia.

2. [Lisää keskuspankin nimi]n on välittömästi hylättävä käteissiirtotoimeksiannot, jotka eivät täytä 1 kohdassa vahvistettuja ehtoja. [Lisää keskuspankin nimi]n on annettava käteissiirtotoimeksiannon hylkääminen tiedoksi osallistujalle lisäyksen I mukaisesti.

18 artikla

Käteissiirtotoimeksiantojen järjestelmään tulo ja peruuttamattomuus

1. Direktiivin 98/26/EY 3 artiklan 1 kohdan ensimmäistä virkettä ja 5 artiklaa sekä [lisää kansalliset säännökset, joilla direktiivin 98/26/EY edellä mainitut artiklat on pantu täytäntöön]a sovellettaessa a) kaikkien käteissiirtotoimeksiantojen, lukuun ottamatta tämän kohdan b, c ja d alakohdassa tarkoitettuja tapauksia, katsotaan tulleen TARGET-[lisää keskuspankin/maan tunnus]-osajärjestelmään ja peruuttamattomiksi sillä hetkellä, kun asianomaisen osallistujan TARGET-tiliä veloitetaan; b) pikamaksumääräysten katsotaan tulleen TARGET-[lisää keskuspankin nimi/maan tunnus]-osajärjestelmään ja peruuttamattomiksi hetkellä, jona osallistujan asianomaisella TIPS-DCA-tilillä tai TIPS-DCA- teknisellä tilillä oleviin varoihin tehdään katevaraus; c) kun on kyse T2S-DCA-tilillä kirjatuista tapahtumista, jotka edellyttävät kahden erillisen siirtotoimeksiannon täsmäyttämistä: i) tällaisten siirtotoimeksiantojen, lukuun ottamatta tämän alakohdan ii alakohdassa tarkoitettuja tapauksia, katsotaan tulleen TARGET-[lisää keskuspankin/maan tunnus]-osajärjestelmään sillä hetkellä, kun T2S-alusta on todennut ne T2S:n teknisten sääntöjen mukaisiksi, ja peruuttamattomiksi sillä hetkellä, kun tapahtumalle on annettu tila ”täsmäytetty” T2S-alustalla; ii) kun kyse on tapahtumista, joissa on mukana yksi osallistuva arvopaperikeskus, jolla on erillinen täsmäyttävä osa, ja siirtotoimeksiannot lähetetään suoraan tälle osallistuvalle arvopaperikeskukselle täsmäytettäviksi sen erillisessä täsmäyttävässä osassa, siirtotoimeksiantojen katsotaan tulleen TARGET-[lisää keskuspankin/maan tunnus]-osajärjestelmään sillä hetkellä, jona kyseinen arvopaperikeskus on todennut ne T2S:n teknisten sääntöjen mukaisiksi, ja peruuttamattomiksi sillä hetkellä, jona tapahtumalle on annettu tila ”täsmäytetty” T2S-alustalla. Luettelo tässä ii alakohdassa tarkoitetuista osallistuvista arvopaperikeskuksista on saatavilla EKP:n verkkosivustolla; d) RTGS-AS-selvitysprosessiin liittyvien käteissiirtotoimeksiantojen katsotaan tulleen veloitettavan tilin TARGET-osajärjestelmään sillä hetkellä, kun kyseinen TARGET-osajärjestelmä hyväksyy ne, ja ne tulevat samalla hetkellä peruuttamattomiksi.

2. Edellä olevan 1 alakohdan soveltaminen ei vaikuta millään tavoin liitännäisjärjestelmien sääntöihin, joissa määrätään liitännäisjärjestelmään tulon ja/tai tällaiseen liitännäisjärjestelmään toimitettujen siirtotoimeksiantojen peruuttamattomuuden ajankohta aikaisemmaksi kuin ajankohta, jona asianomaiset liitännäisjärjestelmän siirtotoimeksiannot ovat tulleet asianomaiseen TARGET-osajärjestelmään.

3. Algoritmiin sisältyviä käteissiirtotoimeksiantoja ei saa peruuttaa algoritmiajon aikana.

19 artikla

Toiminnan jatkuvuus ja varajärjestelyt

1. Ulkopuolisen epätavanomaisen tapahtuman tai muun TARGET-tilien toimintaan vaikuttavan tapahtuman sattuessa sovelletaan toiminnan jatkuvuutta suojaavia toimia ja varajärjestelyjä, jotka määritellään lisäyksessä IV.

2. Poikkeuksellisissa olosuhteissa TARGET-aikataulua voidaan muuttaa, jolloin [lisää keskuspankin nimi] ilmoittaa asiasta osallistujille.

3. Liitännäisjärjestelmä voi poikkeuksellisissa olosuhteissa esittää [lisää keskuspankin nimi]lle pyynnön TARGET-aikataulun muuttamisesta.

4. Eurojärjestelmä tarjoaa varajärjestelmän käytettäväksi 1 kohdassa kuvattujen tapahtumien sattuessa. Yhteys varajärjestelmään ja sen käyttö ovat pakollisia osallistujille, joita [lisää keskuspankin nimi] pitää kriittisinä, ja osallistujille, jotka suorittavat erittäin kriittisiä tapahtumia lisäyksen IV mukaisesti. Muut osallistujat voivat pyynnöstä liittyä varajärjestelmään.

20 artikla

Turvallisuusvaatimukset

1. Osallistujien on sovellettava riittäviä turvallisuuskontrolleja järjestelmiensä suojaamiseksi luvattomalta käytöltä ja järjestelmään pääsyltä. Kukin osallistuja on yksin vastuussa oman järjestelmänsä luottamuksellisuudesta, luotettavuudesta ja toimivuudesta.

2. Kunkin osallistujan on välittömästi annettava [lisää keskuspankin nimi]lle tiedot oman teknisen infrastruktuurinsa turvallisuuteen liittyvistä tapahtumista ja, milloin se on tarpeen, myös kolmannen osapuolen asemassa olevien palveluntarjoajien teknisen infrastruktuurin turvallisuuteen liittyvistä tapahtumista. [Lisää keskuspankin nimi] voi pyytää lisätietoja tapahtumasta ja tarvittaessa pyytää osallistujaa ryhtymään asianmukaisiin toimiin estääkseen tällaisen tapahtuman uusiutumisen.

3. [Lisää keskuspankin nimi] voi asettaa lisäturvallisuusvaatimuksia erityisesti kyberturvallisuuden tai petosten torjunnan osalta kaikille osallistujille ja/tai sellaisille osallistujille, joita [lisää keskuspankin nimi] pitää kriittisinä.

4. Osallistujien on annettava [lisää keskuspankin nimi]lle i) pysyvä mahdollisuus saada vahvistus siitä, että ne noudattavat valitsemansa verkkopalveluntarjoajan käyttöpistettä koskevia tietoturvavaatimuksia; ja ii) vuosittain TARGET-itsearviointitodistus, siltä osin kuin se vaaditaan heillä olevien tilityyppien osalta ja sellaisena kuin se on julkaistu [lisää keskuspankin nimi]n verkkosivustolla ja EKP.n verkkosivustolla englannin kielellä.

5. [Lisää keskuspankin nimi] arvioi osallistujan itsearviointitodistuksen (tai -todistusten) perusteella, missä määrin osallistuja noudattaa kutakin TARGET-itsearviointitodistusvaatimuksissa vahvistettua vaatimusta. Nämä vaatimukset luetellaan lisäyksessä VII.

6. Se, missä määrin osallistuja noudattaa TARGET-itsearviointitodistuksen vaatimuksia, luokitellaan vakavuusjärjestyksessä seuraavasti: ”täysimääräinen noudattaminen”, ”vähäinen noudattamatta jättäminen” tai ”merkittävä noudattamatta jättäminen”. Arvioinnissa sovelletaan seuraavia kriteerejä: täysimääräinen vaatimustenmukaisuus on saavutettu, kun osallistujat täyttävät 100 % vaatimuksista; vähäinen noudattamatta jättäminen on kyseessä, kun osallistuja täyttää vähemmän kuin 100 % mutta vähintään 66 % vaatimuksista; merkittävä noudattamatta jättäminen on kyseessä, kun osallistuja täyttää vähemmän kuin 66 % vaatimuksista. Jos osallistuja osoittaa, että tiettyjä vaatimuksia ei sovelleta siihen, sen on katsottava täyttävän asianomaisen vaatimuksen edellä olevaa luokittelua sovellettaessa. Osallistujan, joka ei saavuta täysimääräistä vaatimustenmukaisuutta, on toimitettava toimintasuunnitelma, jossa osoitetaan, miten se aikoo täyttää vaatimukset kaikilta osin. [Lisää keskuspankin nimi]n on ilmoitettava asianomaisille valvontaviranomaisille tällaisen osallistujan vaatimusten noudattamisen tilanteesta.

7. Jos osallistuja kieltäytyy antamasta pysyvää mahdollisuutta saada vahvistus siitä, että osallistuja noudattaa valitsemansa verkkopalvelujen tarjoajan käyttöpistettä koskevia tietoturvavaatimuksia, tai jos osallistuja ei toimita TARGET-itsearviointitodistusta, osallistujan vaatimustenmukaisuuden taso luokitellaan merkittäväksi noudattamatta jättämiseksi.

8. [Lisää keskuspankin nimi] arvioi vuosittain uudelleen, miten osallistujat noudattavat vaatimuksia.

9. [Lisää keskuspankin nimi] voi vakavuuden mukaan nousevassa järjestyksessä määrätä seuraavia toimenpiteitä osallistujille, joita koskeva arvio on vähäinen tai merkittävä noudattamatta jättäminen: a) tehostettu valvonta: osallistujan on toimitettava [lisää keskuspankin nimi]lle ylimmän johdon allekirjoittama kuukausiraportti siitä, miten se on edistynyt noudattamatta jättämisen korjaamisessa. Osallistujalle määrätään 1 000 euron suuruinen ylimääräinen kuukausittainen seuraamusmaksu kultakin asianomaiselta tililtä. Tämä korjaava toimenpide voidaan määrätä, jos osallistuja saa toisen kerran peräkkäin arvion ”vähäinen noudattamatta jättäminen” tai yhden kerran ”merkittävä noudattamatta jättäminen”; b) keskeyttäminen: osallistuminen TARGET-[lisää keskuspankin/maan tunnus]-osajärjestelmään voidaan keskeyttää 25 artiklan 2 kohdan b ja/tai c alakohdassa kuvatuissa olosuhteissa. Poiketen siitä, mitä 25 artiklassa säädetään, keskeytyksestä on ilmoitettava osallistujalle kolme kuukautta aikaisemmin. Osallistujalle aiheutuu 2 000 euron suuruinen kuukausittainen seuraamusmaksu kultakin tililtä, joita keskeytys koskee. Tämä korjaava toimenpide voidaan määrätä, jos osallistuja saa toisen kerran peräkkäin arvion ”merkittävä noudattamatta jättäminen”; c) irtisanominen: osallistuminen TARGET-[lisää keskuspankin/maan tunnus]-osajärjestelmään voidaan irtisanoa 25 artiklan 2 kohdan b ja/tai c alakohdassa kuvatuissa olosuhteissa. Poiketen siitä, mitä 25 artiklassa säädetään, irtisanomisesta on ilmoitettava osallistujalle kolme kuukautta aikaisemmin. Osallistujalle määrätään 1 000 euron suuruinen ylimääräinen seuraamusmaksu kultakin irtisanotulta tililtä. Tämä toimenpide voidaan määrätä, jos osallistuja ei ole korjannut merkittävää noudattamatta jättämistä [lisää keskuspankin nimi]n hyväksymällä tavalla kolmen kuukauden kuluessa keskeyttämisestä.

10. Osallistujien, jotka sallivat kolmansille osapuolille oikeuden käyttää TARGET-tiliään 7 artiklassa tarkoitetulla tavalla, ja osallistujien, jotka ovat rekisteröineet tavoitettavan BIC-koodin haltijoita III osan 2 artiklassa kuvatulla tavalla, on hallittava tällaisen käytön sallimisesta aiheutuvia riskejä 1–9 kohdassa vahvistettujen turvallisuusvaatimusten mukaisesti.

21 artikla

Korvausjärjestelmä

Jos käteissiirtotoimeksiantoa ei voida TARGETin teknisen toimintahäiriön vuoksi kirjata pankkipäivänä, jona se on hyväksytty, [lisää keskuspankin nimi] tarjoutuu korvaamaan vahingon osallistujille lisäyksessä II vahvistetun erityisen menettelyn mukaisesti.

22 artikla

Vastuuta koskevat järjestelyt

1. Täyttäessään näiden sääntöjen mukaiset velvoitteensa [lisää keskuspankin nimi]n ja osallistujien on keskinäisissä suhteissaan noudatettava yleisesti vaadittavaa huolellisuusvelvoitetta.

2. [Lisää keskuspankin nimi] vastaa TARGET-[lisää keskuspankin/maan tunnus]-osajärjestelmän toiminnasta osallistujille aiheutuvista vahingoista, jos vahinko on aiheutettu petoksella (tahalliset väärinkäytökset mukaan luettuina) tai törkeällä tuottamuksella. Jos kysymyksessä on tavallinen tuottamus, [lisää keskuspankin nimi] on vastuussa ainoastaan osallistujan välittömistä vahingoista eli kyseessä olevan transaktion määrästä ja/tai menetetystä korosta, mutta ei mistään välillisistä vahingoista.

3. [Lisää keskuspankin nimi] ei ole vastuussa vahingoista, jotka johtuvat teknisen infrastruktuurin (johon luetaan muun muassa [lisää keskuspankin nimi]n laitteistoinfrastruktuuri, ohjelmistot, tiedostot, sovellukset tai järjestelmät) toimintahäiriöstä tai rikkoutumisesta, jos tällainen toimintahäiriö tai rikkoutuminen sattuu siitä huolimatta, että [lisää keskuspankin nimi] on ryhtynyt toimenpiteisiin, jotka ovat kohtuudella tarpeen tällaisten infrastruktuurien suojelemiseksi toimintahäiriöiltä tai rikkoutumiselta, sekä tällaisten toimintahäiriöiden tai rikkoutumisten seurauksista selviämiseksi (viimeksi mainittuihin toimiin sisältyvät muun muassa lisäyksessä IV tarkoitettujen toiminnan jatkuvuutta suojaavien toimien ja varajärjestelyjen aloittaminen ja loppuun vieminen).

4. [Lisää keskuspankin nimi] ei vastaa a) osallistujan itsensä aiheuttamasta vahingosta, tai b) sellaisista ulkoista tapahtumista johtuvasta vahingosta, joihin [lisää kansallisen keskuspankin nimi] ei kohtuudella ole voinut vaikuttaa (force majeure).

5. Sen estämättä, mitä säädetään [lisää sovellettavat kansalliset säännökset]ssa, 1–4 kohtaa sovelletaan siltä osin kuin [lisää keskuspankin nimi]n vastuu voidaan sulkea pois.

6. [Lisää keskuspankin nimi]n ja osallistujien on ryhdyttävä kaikkiin kohtuullisiin ja käytännössä mahdollisiin toimiin tässä artiklassa tarkoitettujen vahinkojen tai menetysten lieventämiseksi.

7. Täyttäessään näissä säännöissä vahvistettuja velvollisuuksiaan [lisää keskuspankin nimi] voi valtuuttaa kolmansia osapuolia, erityisesti tietoliikennepalvelujen tai muiden verkkopalvelujen tarjoajia tai muita yhteisöjä, toimimaan sen nimissä, jos se on tarpeen [lisää keskuspankin nimi]n velvollisuuksien täyttämiseksi tai vastaa vakiintuneita markkinakäytäntöjä. [Lisää keskuspankin nimi]n velvoite rajoittuu tällaisten kolmansien osapuolten asianmukaiseen valintaan ja valtuutukseen, ja [lisää keskuspankin nimi]n vastuu on myös vastaavasti rajoitettu. Tätä kohtaa sovellettaessa tason 3 kansallisia keskuspankkeja ei pidetä kolmansina osapuolina.

23 artikla

Todistelu

1. Ellei näissä säännöissä toisin määrätä, kaikki [lisää keskuspankin nimi]n ja osallistujan väliset käteissiirtotoimeksiannot ja niihin liittyvät viestit, kuten veloitusten ja hyvitysten vahvistukset tai tiliotesanomat on lähetettävä verkkopalvelujen tarjoajan välityksellä.

2. [Lisää keskuspankin nimi]n tai asianomaisen verkkopalvelujen tarjoajan tallentamat elektroniset kirjaukset sanomista kelpaavat todisteiksi [lisää keskuspankin nimi]n käsittelemistä maksuista. Tallennettu tai tulostettu versio asianomaisen verkkopalvelujen tarjoajan alkuperäisestä sanomasta kelpaa todisteeksi alkuperäisen sanoman muodosta riippumatta.

3. Jos osallistujan yhteys verkkopalvelujen tarjoajaan lakkaa toimimasta, osallistujan on käytettävä [lisää keskuspankin nimi]n kanssa sovittuja vaihtoehtoisia järjestelyjä sanomien lähettämiseksi. Tällaisissa tapauksissa [lisää keskuspankin nimi]n tallettamalla tai tulostamalla sanoman versiolla on sama todistusarvo kuin alkuperäisellä sanomalla alkuperäisen sanoman muodosta riippumatta.

4. [Lisää keskuspankin nimi] ylläpitää täydellistä arkistoa osallistujien toimittamista käteissiirtotoimeksiannoista ja vastaanottamista maksuista [lisää asianomaisessa kansallisessa lainsäädännössä vaadittu ajanjakso] siitä ajankohdasta, jona käteissiirtotoimeksiannot toimitettiin tai maksut vastaanotettiin; tämä täydellinen arkisto kattaa kuitenkin vähintään viisi vuotta jokaisen TARGET-osallistujan osalta, joka on Euroopan unionin neuvoston tai jäsenvaltioiden hyväksymien rajoittavien toimenpiteiden mukaisen jatkuvan valvonnan alainen, tai pidemmän ajanjakson, jos erityissäännöksissä niin edellytetään.

5. [Lisää keskuspankin nimi]n oma kirjanpito ja asiakirjat kelpaavat todisteeksi osallistujien velvoitteista sekä tosiseikoista ja tapahtumista, joihin osapuolet nojautuvat.

24 artikla

Osallistumisen voimassaolo ja yleinen irtisanomisaika sekä tilien sulkeminen

1. Osallistuminen TARGET-[lisää keskuspankin/maan tunnus]-osajärjestelmään on voimassa toistaiseksi, sanotun kuitenkaan rajoittamatta 25 artiklan soveltamista.

2. Osallistuja voi milloin tahansa 14 pankkipäivän irtisanomisajalla, jollei se sovi [lisää keskuspankin nimi]n kanssa lyhyemmästä irtisanomisajasta, irtisanoa a) osallistumisensa TARGET-[lisää keskuspankin/maan tunnus]-osajärjestelmään kokonaisuudessaan; b) yhden tai useamman DCA-tilin, RTGS-AS- teknisen tilin ja/tai TIPS-AS- teknisen tilin; c) yhden tai useamman MCA-tilin edellyttäen, että se noudattaa edelleen 5 artiklaa.

3. [Lisää keskuspankin nimi] voi milloin tahansa kolmen kuukauden irtisanomisajalla, jollei se sovi asianomaisen osallistujan kanssa muusta irtisanomisajasta, irtisanoa a) osallistujan osallistumisen TARGET-[lisää keskuspankin/maan tunnus]-osajärjestelmään kokonaisuudessaan; b) yhden tai useamman osallistujan DCA-tileistä, RTGS-AS- teknisistä tileistä ja/tai TIPS-AS- teknisistä tileistä; c) yhden tai useamman osallistujan MCA-tileistä edellyttäen, että osallistujalla on edelleen vähintään yksi MCA-tili.

4. Osallistumisen päätyttyä 28 artiklassa vahvistettujen luottamuksellisuutta koskevien velvoitteiden voimassaolo jatkuu viisi vuotta osallistumisen päättymisestä.

5. Osallistumisen päätyttyä [lisää keskuspankin nimi] sulkee kaikki kyseisen osallistujan TARGET-tilit 26 artiklan mukaisesti.

25 artikla

Osallistumisen keskeyttäminen ja irtisanominen ilman irtisanomisaikaa

1. Osallistujan osallistuminen TARGET-[lisää keskuspankin nimi/maan tunnus]-osajärjestelmään irtisanotaan heti ilman irtisanomisaikaa tai keskeytetään seuraavissa erityisissä erääntymistilanteissa: a) maksukyvyttömyysmenettelyn aloittaminen ja/tai b) osallistuja ei enää täytä 4 artiklassa vahvistettuja järjestelmän pääsyehtoja.

Tätä kohtaa sovellettaessa osallistujaan kohdistuvan direktiivissä 2014/59/EU tarkoitetun kriisinehkäisy- tai kriisinratkaisutoimen toteuttamista ei automaattisesti pidetä maksukyvyttömyysmenettelyn aloittamisena.

2. [Lisää keskuspankin nimi] voi irtisanoa osallistujan osallistumisen TARGET-[lisää keskuspankin/maan tunnus]-osajärjestelmään ilman irtisanomisaikaa taikka keskeyttää osallistumisen, jos a) kyseessä on yksi tai useampi erityinen erääntymistilanne (muu kuin 1 kohdassa tarkoitettu tilanne), b) osallistuja rikkoo näiden sääntöjen jotakin kohtaa olennaisella tavalla, c) osallistuja laiminlyö olennaisen velvoitteen täyttämisen, joka sillä on [lisää keskuspankki]a kohtaan, d) osallistujalla ei enää ole pätevää sopimusta verkkopalvelujen tarjoajan kanssa yhteyden luomiseksi TARGETiin; e) käsillä on mikä tahansa muu osallistujaan liittyvä tapahtuma, joka [lisää keskuspankin nimi]n arvion mukaan vaarantaisi TARGET-[lisää keskuspankin/maan tunnus]-osajärjestelmän tai jonkin toisen TARGET-osajärjestelmän vakauden, luotettavuuden ja turvallisuuden tai joka vaarantaisi [lisää asianomainen kansallinen laki]ssa ja Euroopan keskuspankkijärjestelmän ja Euroopan keskuspankin perussäännössä määriteltyjen [lisää kansallisen keskuspankin nimi]n tehtävien hoidon tai johon liittyy riskejä vakaussyistä; f) kansallinen keskuspankki keskeyttää tai irtisanoo osallistujan oikeuden päivänsisäiseen luottoon, mukaan lukien automaattinen vakuustoiminto, liitteessä II olevan 13 kohdan mukaisesti; ja/tai g) osallistuja erotetaan TARGETin verkkopalvelujen tarjoajan Closed Group of Users -käyttäjäryhmästä, tai se lakkaa muuten olemasta kyseisen ryhmän jäsen,

3. Käyttäessään 2 kohdan mukaista harkintavaltaansa [lisää keskuspankin nimi]n on otettava huomioon muun muassa 2 kohdan a–c alakohdassa mainitun erityisen erääntymistilanteen tai tapahtuman vakavuus.

4. Siinä tapauksessa, että [lisää keskuspankin nimi] keskeyttää tai irtisanoo osallistujan oikeuden osallistua TARGET-[lisää keskuspankki/maatunnus]-osajärjestelmään 1 tai 2 kohdan nojalla, [lisää keskuspankin nimi]n on ilman aiheetonta viivästystä ilmoitettava kuulutusviestillä, tai jos tämä tapa ei ole käytettävissä, muulla tarkoituksenmukaisella tavalla, keskeyttämisestä tai irtisanomisesta asianomaiselle osallistujalle, muille keskuspankeille ja kaikkien muiden TARGET-osajärjestelmien osallistujille. Tällainen viesti katsotaan asianomaisen osallistujan kotimaan keskuspankin lähettämäksi.

5. Kun osallistujat ovat vastaanottaneet tällaisen 4 kohdan mukaisen viestin, osallistujien katsotaan saaneen tiedon siitä, että osallistujan oikeus osallistua TARGET-[lisää keskuspankin/maan tunnus]-osajärjestelmään tai muuhun TARGET-osajärjestelmään on keskeytetty tai irtisanottu. Osallistujat vastaavat itse vahingoista, jotka johtuvat käteissiirtotoimeksiannon toimittamisesta osallistujille, joiden osallistuminen on keskeytetty tai irtisanottu, jos tällainen käteissiirtotoimeksianto tuli TARGET-[lisää keskuspankin/maan tunnus]-osajärjestelmään kuulutusviestin vastaanottamisen jälkeen.

26 artikla

TARGET-tilien sulkeminen, kun [lisää keskuspankin nimi] irtisanoo osallistumisoikeuden

Kun osallistujan oikeus osallistua TARGET-[lisää keskuspankin/maan tunnus]-osajärjestelmään on irtisanottu 24 tai 25 artiklan mukaisesti, [lisää keskuspankin nimi] sulkee kyseisen osallistujan TARGET-tilin sen jälkeen, kun se on kirjannut tai hylännyt jonoon asetetut käteissiirtotoimeksiannot ja käyttänyt 27 artiklan mukaiset oikeutensa panttiin tai kuittaukseen.

27 artikla

[Lisää keskuspankin nimi]n oikeus panttiin ja kuittaukseen

1. [Lisää tarvittaessa: [Lisää keskuspankin nimi]lla on panttioikeus osallistujan TARGET-tilien nykyisiin ja tuleviin saldoihin; tämä panttioikeus on osapuolten välisestä oikeussuhteesta johtuvien nykyisten ja tulevien saamisten vakuutena.] a) [Lisää tarvittaessa: TARGET-tilien saldoista johtuvat osallistujan nykyiset ja tulevat saamiset [lisää keskuspankin nimi]lta siirretään vakuudeksi [lisää keskuspankin nimi]lle (eli vakuusluovutuksena) ja ovat [lisää viittaus järjestelyihin, joilla nämä säännöt pannaan täytäntöön]sta johtuvien sellaisten nykyisten ja tulevien saamisten vakuutena, jotka [lisää keskuspankin nimi]lla on osallistujalta. Tällainen vakuus syntyy sen seikan johdosta, että varat on hyvitetty osallistujan TARGET-tileille.] b) [Lisää tarvittaessa: [Lisää keskuspankin nimi]lla on määrältään muuttuva panttioikeus osallistujan TARGET-tilien nykyisiin ja tuleviin saldoihin; tämä panttioikeus on osapuolten välisestä oikeussuhteesta johtuvien nykyisten ja tulevien saamisten vakuutena.]

2. [Lisää tarvittaessa: [Lisää keskuspankin nimi]lla on 1 kohdassa tarkoitettu oikeus siinäkin tapauksessa, että sen saamiset ovat ehdollisia tai erääntymättömiä.]

3. [Lisää tarvittaessa: TARGET-tilin haltijana osallistuja hyväksyy pantin perustamisen tilin avanneen [lisää keskuspankin nimi]n hyväksi; tämä hyväksyminen merkitsee varojen panttaamista [lisää keskuspankin nimi]lle [lisää maan nimi]n lain mukaisesti. Kaikki pantatulle TARGET-tileille maksettavat varat tulevat sen johdosta, että ne on maksettu kyseiselle tilille, peruuttamattomasti ja ilman rajoituksia pantatuiksi ja sellaiset velvoitteet turvaaviksi, joiden vakuudeksi ne on annettu.]

4. Jos kyseessä on a) 25 artiklan 1 kohdassa tarkoitettu erityinen erääntymistilanne, tai b) mikä tahansa muu 25 artiklan 2 kohdassa tarkoitettu tilanne tai erityinen erääntymistilanne, joka on johtanut osallistujan osallistumisoikeuden irtisanomiseen tai keskeyttämiseen, riippumatta siitä, onko aloitettu osallistujaa koskeva maksukyvyttömyysmenettely tai koskeeko osallistujaa oikeuksien luovutus, oikeuden määräämä tai muu takavarikko tai muu osallistujan oikeuksiin kohdistuva määräämistoimi,

velvoitteet erääntyvät automaattisesti ja välittömästi, eikä välitön erääntyminen edellytä ennakkoilmoitusta tai minkään viranomaisen suostumusta. Tämän lisäksi [lisää keskuspankin nimi]n ja osallistujan keskinäiset velvoitteet kuitataan automaattisesti keskenään, ja osapuoli jonka velvoitteiden määrä on suurempi, maksaa velvoitteiden määrän erotuksen.

5. [Lisää keskuspankin nimi]n on viipymättä annettava osallistujille tieto 4 kohdan mukaisesta kuittauksesta kuittauksen tapahduttua.

6. [Lisää keskuspankin nimi] voi ilman ennakkoilmoitusta veloittaa osallistujan miltä tahansa TARGET-tililtä määrän, jonka osallistuja on osallistujan ja [lisää keskuspankin nimi]n välisen oikeussuhteen johdosta velkaa [lisää keskuspankin nimi]lle.

7. Tämän artiklan säännökset eivät luo oikeuksia, panttioikeuksia, rasitteita, saamisia tai kuittausoikeuksia seuraavien liitännäisjärjestelmän käyttämien TARGET-tilien osalta: a) TARGET-tilit, joita käytetään AS-selvitysprosessien mukaisesti VI tai VII osan nojalla; b) TARGET-tilit, joita liitännäisjärjestelmä pitää II-V osan mukaisesti, jos tällaisilla tileillä olevat varat eivät kuulu liitännäisjärjestelmälle vaan niitä pidetään niiden asiakkaiden puolesta tai niitä käytetään käteissiirtotoimeksiantojen suorittamiseen niiden asiakkaiden puolesta.

28 artikla

Luottamuksellisuus

1. [Lisää keskuspankin nimi]n on pidettävä kaikki arkaluontoiset ja salaiset tiedot luottamuksellisina, mukaan lukien tiedot, jotka liittyvät osallistujan, samaan ryhmittymään kuuluvien osallistujien tai osallistujan asiakkaiden maksuihin, tekniikkaan tai organisaatioon, paitsi jos osallistuja tai osallistujan asiakas on antanut kirjallisen suostumuksensa tietojen paljastamiseen [lisää seuraava lause, jos se on tarpeen kansallisen lainsäädännön mukaan: tai tietojen paljastaminen on [lisää maan nimi]n lain mukaan sallittua tai pakollista].

2. Edellä 1 kohdasta poiketen osallistuja hyväksyy sen, ettei 25 artiklan mukaisesti toteutettuja toimia koskevia tietoja katsota luottamuksellisiksi.

3. Edellä 1 kohdasta poiketen TIPS-DCA-tilin haltija hyväksyy sen, että [lisää keskuspankin nimi] voi antaa sellaisia osallistujaa, samaan ryhmittymään kuuluvia osallistujia tai osallistujan asiakkaita koskevia maksuihin, teknisiin seikkoihin tai organisaatioon liittyviä tietoja, jotka on saatu TARGET-[lisää keskuspankin/maan tunnus]-osajärjestelmää operoitaessa: a) muille keskuspankeille tai kolmansille osapuolille, jotka osallistuvat TARGET-[lisää keskuspankki/maatunnus]-osajärjestelmän operointiin, siinä määrin kuin tietojen antaminen on tarpeen TARGETin tehokkaan toiminnan tai osallistujan tai sen pankkiryhmittymän riskien valvonnan kannalta, b) muille keskuspankeille markkinaoperaatioita, rahapoliittisia tehtäviä, rahoitusmarkkinoiden vakautta tai rahoitusmarkkinoiden yhdentymistä varten tarvittavien analyysien suorittamiseksi tai c) jäsenvaltioiden ja unionin valvonta-, kriisinratkaisu- ja yleisvalvontaviranomaisille, kansalliset keskuspankit mukaan luettuina, siltä osin kuin se on tarpeen niiden julkisten tehtävien hoitamiseksi, edellyttäen kaikissa tapauksissa sitä, ettei tietojen paljastaminen ole ristiriidassa sovellettavan lainsäädännön kanssa.

4. [Lisää keskuspankin nimi] ei vastaa tietojen antamisen taloudellisista ja kaupallisista seurauksista, jos tiedot on annettu 3 kohdan mukaisesti.

5. Poiketen 1 kohdasta [lisää keskuspankin nimi] voi käyttää, antaa tai julkaista osallistujaa tai sen asiakkaita koskevia maksutietoja sellaisia tilastotieteellisiä, historiallisia, tieteellisiä tai muita tarkoituksia varten, jotka liittyvät [lisää keskuspankin nimi]n virallisten tehtävien hoitamiseen tai sellaisten julkiyhteisöjen tehtävien hoitamiseen, joille tiedot annetaan; edellytyksenä on lisäksi, että tällainen tietojen käyttäminen, antaminen tai julkaiseminen ei välillisesti tai suoraan mahdollista osallistujan tai osallistujan asiakkaiden tunnistamista.

6. Osallistujan saamia TARGET-[lisää keskuspankin/maan tunnus]-osajärjestelmän toimintaan liittyviä tietoja saa käyttää ainoastaan näissä säännöissä vahvistettuihin tarkoituksiin. Osallistujien on pidettävä tällaiset tiedot luottamuksellisina, jollei [lisää keskuspankin nimi] ole antanut nimenomaista kirjallista suostumustaan tietojen paljastamiselle. Osallistujien on varmistettava, että tämän artiklan luottamuksellisuusvaatimukset sitovat kolmansia osapuolia, joille osallistujat ulkoistavat tai delegoivat tehtäviä tai joita ne käyttävät alihankkijoina, jos nämä tehtävät vaikuttavat tai saattavat vaikuttaa näissä säännöissä vahvistettujen velvoitteiden täyttämiseen.

7. Käteissiirtotoimeksiantojen kirjaamista varten [lisää keskuspankin nimi] on oikeutettu käsittelemään ja toimittamaan tarvittavat tiedot verkkopalvelujen tarjoajalle.

29 artikla

Tietosuoja, rahanpesun estäminen, hallinnolliset ja rajoittavat toimenpiteet sekä näihin liittyvät asiat

1. Osallistujien katsotaan olevan tietoisia kaikista tietosuojalainsäädäntöön liittyvistä velvoitteistaan, niiden on noudatettava näitä velvoitteita ja niiden tulee pystyä osoittamaan asianomaisille toimivaltaisille viranomaisille noudattavansa näitä velvoitteita. Osallistujien katsotaan olevan tietoisia velvoitteistaan, jotka liittyvät rahanpesun estämistä ja terrorismin, joukkotuhoaseiden leviämistä edistävän ydinenergia-alan toiminnan ja ydinasejärjestelmien kehittämisen rahoituksen estämistä koskevaan lainsäädäntöön, ja osallistujien on noudatettava näitä velvoitteita; osallistujilla on erityisesti velvollisuus panna täytäntöön asianmukaiset toimenpiteet sellaisten maksujen osalta, joilla niiden TARGET-tilejä hyvitetään tai veloitetaan. Osallistujat varmistavat ennen sopimussuhteen solmimista verkkopalvelujen tarjoajan kanssa, että he tuntevat valitsemansa verkkopalvelujen tarjoajan soveltamat tietojen hakua koskevat menettelytavat (data retrieval policy).

2. Osallistujat valtuuttavat [lisää keskuspankin nimi]n hankkimaan niitä koskevia tietoja miltä tahansa kotimaiselta tai ulkomaiselta rahoitus- tai valvontaviranomaiselta tai toimialajärjestöltä, jos tällaiset tiedot ovat tarpeen osallistujan TARGET-[lisää keskuspankin/maan tunnus]-osajärjestelmään osallistumiseksi.

3. Toimiessaan maksajan tai maksunsaajan maksupalvelutarjoajana osallistujien on noudatettava kaikkia niihin sovellettavia, perussopimuksen 75 tai 215 artiklan nojalla vahvistetuista hallinnollisista tai rajoittavista toimenpiteistä johtuvia vaatimuksia; tämä koskee myös maksutapahtumien käsittelyyn liittyviä ilmoituksia ja toimivaltaisen viranomaisen luvan saamista koskevia vaatimuksia. Lisäksi a) jos [lisää keskuspankin nimi] on maksajana olevan osallistujan maksupalvelutarjoaja i) osallistuja tekee vaaditun ilmoituksen tai lupahakemuksen ilmoituksen tai lupahakemuksen tekemisestä ensisijaisesti vastuussa olevan keskuspankin puolesta, ja toimittaa [lisää keskuspankin nimi]lle tositteet ilmoituksen tekemisestä tai luvan saamisesta, ii) osallistuja ei tee käteissiirtotoimeksiantoa TARGETiin varojen siirtämiseksi tilille, jonka haltija on muu yhteisö kuin osallistuja itse, ennen kuin se on saanut [lisää keskuspankin nimi]lta vahvistuksen siitä, että maksunsaajan maksupalvelutarjoaja on tehnyt vaaditun ilmoituksen tai saanut vaaditun luvan taikka että ilmoitus on tehty tai lupa saatu maksunsaajan maksupalvelutarjoajan puolesta; b) jos [lisää keskuspankin nimi] on maksunsaajana olevan osallistujan maksupalvelutarjoaja, osallistuja tekee vaaditun ilmoituksen tai lupahakemuksen ilmoituksen tai lupahakemuksen tekemisestä ensisijaisesti vastuussa olevan keskuspankin puolesta, ja toimittaa [lisää keskuspankin nimi]lle tositteet ilmoituksen tekemisestä tai luvan saamisesta.

Tässä kohdassa termeillä ”maksupalvelutarjoaja”, ”maksaja” ja ”maksunsaaja” on sama merkitys kuin sovellettavissa hallinnollisissa tai rajoittavissa toimenpiteissä.

30 artikla

Tiedonannot

1. Ellei näistä säännöistä muuta johdu, kaikki näiden sääntöjen mukaan vaaditut tai sallitut ilmoitukset lähetetään kirjatulla kirjeellä, [tarvittaessa – faksilla tai muulla tavoin], sähköisesti jos osapuolet ovat siitä sopineet, tai muutoin kirjallisesti. Tiedonannot [lisää keskuspankin nimi]lle on lähetettävä [lisää keskuspankin nimi]n [lisää maksujärjestelmäosasto tai keskuspankin asianomainen yksikkö]n päällikölle [lisää keskuspankin asianomainen osoite] tai [lisää keskuspankin BIC-osoite] tai [lisää tarvittaessa muu sähköinen toimitustapa, jos osapuolet ovat siitä sopineet]. Tiedonannot osallistujalle lähetetään tämän osoitteeseen, [tarvittaessa – faksinumeroon] tai [lisää asiaankuuluvat tiedot, jos on muiden sähköisten välineiden käyttö perustuu kahdenväliseen sopimukseen] tai osallistujan BIC-osoitteeseen, siten kuin osallistuja kulloinkin on ilmoittanut nämä tiedot [lisää kansallisen keskuspankin nimi]lle.

2. Tiedonannon lähettämisestä todisteeksi riittää osoitus siitä, että tiedonanto on lähetetty joko fyysisesti tai sähköisesti asianomaiselle vastaanottajalle.

3. Kaikkien tiedonantojen on oltava [lisää kansallisen kielen genetiivimuoto ja/tai englannin] kielisiä.

4. Kaikki osallistujien täyttämät ja/tai allekirjoittamat [lisää keskuspankin nimi]n lomakkeet ja asiakirjat sitovat osallistujia; näihin kuuluvat muun muassa 5 artiklan 2 kohdan a alakohdassa tarkoitetut viitetietolomakkeet sekä 11 artiklan 5 kohdassa vaaditut tiedot, jotka toimitettiin 1 ja 2 kohdan mukaisesti ja jotka [lisää keskuspankin nimi] kohtuudella uskoo saadun osallistujilta, niiden työntekijöiltä tai edustajilta.

31 artikla

Sopimussuhde verkkopalvelujen tarjoajaan

1. Jotta osallistujat voisivat lähettää toimeksiantoja ja sanomia TARGETiin ja vastaanottaa niitä TARGETista, niiden on a) tehtävä sopimus verkkopalvelujen tarjoajan kanssa kyseisen verkkopalvelujen tarjoajan kanssa tehdyn käyttöoikeussopimuksen puitteissa teknisen yhteyden luomiseksi TARGET-[lisää keskuspankin/maan tunnus]-osajärjestelmään; tai b) muodostettava yhteys sellaisen muun yhteisön välityksellä, joka on tehnyt verkkopalvelujen tarjoajan kanssa sopimuksen kyseisen verkkopalvelujen tarjoajan kanssa tehdyn käyttöoikeussopimuksen puitteissa.

2. Osallistujan ja verkkopalvelujen tarjoajan väliseen oikeussuhteeseen sovelletaan yksinomaan niiden välillä tehdyn erillisen sopimuksen ehtoja.

3. Verkkopalvelujen tarjoajan tarjoamat palvelut eivät kuulu niihin TARGETiin liittyviin palveluihin, jotka [lisää keskuspankin nimi]n on toimitettava.

4. [Lisää keskuspankin nimi] ei vastaa verkkopalvelujen tarjoajan (verkkopalvelujen tarjoajan johtajat, henkilöstö ja alihankkijat mukaan luettuina) toimista, virheistä tai laiminlyönneistä eikä sellaisten kolmansien osapuolten toimista, virheistä tai laiminlyönneistä, jotka osallistujat ovat valinneet yhteyden saamiseksi verkkopalvelujen tarjoajan verkkoon.

32 artikla

Muutosmenettely

[Lisää keskuspankin nimi] voi milloin tahansa yksipuolisesti muuttaa näitä sääntöjä ja niiden lisäyksiä. Näiden sääntöjen ja lisäysten muutokset on annettava tiedoksi [lisää asianomaiset tiedoksiantoa koskevat järjestelyt] välityksellä. Osallistujan katsotaan hyväksyneen muutokset, jollei se nimenomaisesti ilmoita vastustavansa muutosta 14 päivän kuluessa muutoksista tiedon saatuaan. Jos osallistuja vastustaa muutoksia, [lisää keskuspankin nimi]lla on oikeus irtisanoa osallistujan osallistuminen TARGET-[lisää keskuspankin/maan tunnus]-osajärjestelmään sekä sulkea osallistujan TARGET-tilit.

33 artikla

Kolmansien osapuolten oikeudet

1. Osallistujat eivät saa siirtää, pantata tai luovuttaa mitään näistä säännöistä johtuvia tai niihin liittyviä oikeuksia, etuja, velvoitteita, vastuita tai saatavia kolmannelle osapuolelle ilman [lisää keskuspankin nimi]n kirjallista suostumusta.

2. Näissä säännöissä ei perusteta oikeuksia tai velvollisuuksia muille yhteisöille kuin [lisää keskuspankin nimi]lle ja TARGET-[lisää keskuspankin/maan tunnus]-osajärjestelmän osallistujille.

34 artikla

Sovellettava laki, oikeuspaikka ja suorituspaikka

1. [Lisää keskuspankin nimi]n ja TARGET-[lisää keskuspankin/maan tunnus]-osajärjestelmän osallistujien kahdenvälisiin suhteisiin sovelletaan [lisää maan nimi]n lakia.

2. Euroopan unionin tuomioistuimen toimivaltaa rajoittamatta 1 kohdassa tarkoitetusta suhteesta johtuvat riidat kuuluvat [lisää paikka, jossa keskuspankin kotipaikka on]n toimivaltaisten tuomioistuinten yksinomaiseen toimivaltaan.

3. [Lisää keskuspankin nimi]n ja osallistujien oikeussuhteen osalta suorituspaikka on [lisää paikka, jossa keskuspankin kotipaikka on].

35 artikla

Säännösten erillisyys

Jos jokin näiden sääntöjen ehto tulee pätemättömäksi, tämä ei vaikuta näiden sääntöjen muiden ehtojen sovellettavuuteen.

36 artikla

Voimaantulo ja sitovuus

1. Nämä säännöt tulevat voimaan [lisää päivämäärä].

2. [Lisää jos tarpeen asianomaisen kansallisen lainsäädännön mukaan: pyytämällä oikeutta osallistua TARGET-[lisää keskuspankin/maan tunnus]-osajärjestelmään pyynnön esittäneet osallistujat automaattisesti hyväksyvät nämä säännöt keskinäisesti ja suhteessa [lisää keskuspankin nimi]iin.

II OSA

Pääasiallisia rahatilejä (MCA-tilit) koskevat erityiset säännöt

1 artikla

MCA-tilien avaaminen ja hallinnointi

1. [Lisää keskuspankin nimi] avaa ja ylläpitää vähintään yhtä MCA-tiliä kullekin osallistujalle, paitsi jos osallistuja on liitännäisjärjestelmä, joka käyttää ainoastaan RTGS- tai TIPS-AS-selvitysprosesseja, jolloin liitännäisjärjestelmä voi valita, käyttääkö se MCA-tiliä.

2. Osallistujan on nimettävä [lisää viittaus rahapoliittisia operaatioita koskeviin sääntöihin (yleisasiakirja)]n mukaisten rahapoliittisten operaatioiden ja tällaisista operaatioista kertyvien korkojen selvitystä varten [lisää keskuspankin nimi]ssa oleva ensisijainen MCA-tili.

3. Edellä 2 kohdan mukaisesti nimettyä ensisijaista MCA-tiliä on käytettävä myös seuraaviin tarkoituksiin